text: 1Apostolkunaqa Judea provincia lawpi iñiqkunapiwanmi uyariranku, huk law nacionniyoq runakunapas Diospa palabran chashkisqankuta. 2Hinaqtinmi Jerusalén llaqtaman Pedro kutiramuqtin, Jesucristopi creeq Israel nacionniyoq wakin runakunaqa Pedrowan discutiyta qallariranku. Paykunaqa anchatan exigiranku, Jesucristopi llapallan creeqkuna circuncisión costumbreta ruwachikunankupaq. 3Hinaspan paykunaqa khaynata tapuranku: —Qanri, ¿imanaqtintaq huk law nacionniyoq runakunapa wasinman haykuspa, paykunawan kushkari mikhurankí? nispanku. 4Hinaqtinmi Pedroqa tukuy imakuna pasasqanmanta paykunawan ordenninpi willayta qallariran khaynata: 5—Huk p'unchawmi noqaqa Diosmanta mañakusharani Jope llaqtapi. Hinaqtinmi qonqayllamanta huk sueñoypi hina visionta rikurani. Chay visionpin noqaqa rikurani, noqapa kasqayman huk hatun q'eperina llikllapi hina tawantin puntanmanta warkusqa hanaq pachamanta urayamushaqta. 6Chay llikllapi kaqkunata allinta qawayuspaymi rikurani tukuy kay pachapi imaymana tawa chakiyoq animalkunata, mach'aqway hina qasqonpallan puriq animalkunata, hinallataq alton phawaq mana mikhuna animalkunata ima. 7Hinaspan noqaqa huk rimayta uyarirani khayna nimuwaqta: “Pedro, ¡sayariy, hinaspa chay animalkunata wañuchispa mikhuy!” nimuqta. 8Chaymi noqaqa contestaspa khaynata nirani: “¡Señor, chay qenlli animalkunapa aychantaqa manan ni hayk'aqpas noqaqa mikhuranichu, Moisespa escribisqan leypi mana permitisqanrayku!”, nispa. 9Hinaqtinmi hanaq pachamanta rimamuqta kaqmanta uyarirani khaynata: “Diospa ch'uyanchasqan animalkunataqa, amayá qanqa niychu: ‘mana mikhuna qenlli animalkunan’, nispa”, nimuwaqta. 10Chay sueñoypi hina visiontaqa kinsa kutikaman rikurani. Chaymantan chay hatun q'eperina hina llikllaqa, hanaq pachaman kaqlla oqarisqa karan. 11Hinaqtinmi chay ratolla kinsa runakuna Jope llaqtapi samakusqay wasiman chayaramuranku. Paykunan Cesarea llaqtamantapacha noqata mashkawaspanku hamuranku. 12Chaymi Santo Espirituqa khaynata niwaran: “Ama ishkayaspa paykunawan riy”, nispa. Hinaqtinmi kay soqta wawqenchiskunapiwan Cesarea llaqtaman rirayku. Chayaruspaykutaqmi Cornelio runapa wasinman haykurayku. 13Hinaqtinmi Cornelioqa willawaranku, imaynatas Diospa angelnin wasinpi rikhurispa khayna nisqanta: “Kunanyá Jope llaqtaman runakunata manday, hinaspa Simonwan sutichasqa Pedrota qanman pusamunankupaq. 14Chay Simón Pedro hamuspan qanta, hinallataq familiaykitapas nisunkichis, huchaykichismanta imayna salvasqa kanaykichispaq”, nispa. 15Chaymi paykunaman willayta qallarishaqtiy, chay ratolla Santo Espirituqa paykunamanpas hamuran, imaynan noqanchismanpas hamuran saynata. 16Hinaqtinmi noqaqa yuyarirani Señorninchis Jesuspa khayna niwasqanchista: “Bautizaq Juanqa unullawanmi bautizasunkichis. Diosmi ichaqa Santo Espirituta qankunapi kananpaq qosunkichis”, nispa. 17Chaymi yachani: Diosqa chay runakunamanpas Santo Espiritutan qoran, imaynan noqanchis Israel nacionniyoq runakunamanpas qowaranchis hinata. Saynataqa qowaranchis, Señor Jesucristopi creesqanchisraykun. Chayri, ¿pitaq noqari kani Diospa ruway munasqanta hark'akunaypaqrí? nispa. 18Saynata Pedropa nisqankunata uyarispankun, chay discutinakuq hermanokunaqa, discutisqankumanta upallaspanku, Diosta alabayta qallariranku. Hinaspan anchata admirakuspa khaynata niranku: —¡Diosqa permitinmi, huk law nacionniyoq runakunapas huchankumanta wanakuspanku, (Jesuspi creespa), wiñay kawsayniyoq kanankupaq! nispa. 19Estebanpa wañusqanpa qepantan, Jesuspi mana creeq Israel nacionniyoq runakunaqa creyentekunata qatikacharanku, hinallataq ñak'arichiranku ima. Chaymi wakin creyentekunaqa ishkapakuranku Fenicia lawman, wakintaq hatun lamar qocha ukhupi Chipre sutiyoq islaman, wakinñataq asta Antioquía llaqtakama chayaranku. Chay risqankupiqa manan huk law nacionniyoq runakunamanqa Jesusmanta allin willakuykunataqa willarankuchu. Aswanqa Israel nacionniyoq runakunallamanmi chay allin willakuykunataqa willaranku. 20Ichaqa Chipre islamanta, hinallataq Cirene llaqtamantapas Antioquía llaqtaman riqkunan huk law nacionniyoq runakunamanpas Señor Jesusmanta allin willakuykunata willaranku. 21Hinaqtinmi kikin Diospuni paykunamanqa atiyta qoran. Chaymi ashka runakunaqa, Jesucristomanta willakusqankupi creeranku. 22Chaymi Jerusalén llaqtapi tiyaq creyente runakunaqa, Antioquía llaqtapi chaykuna pasasqanta yacharuspanku, Bernabeyta Antioquía llaqtaman mandaranku. 23Hinaspan Bernabeyqa Antioquía llaqtaman chayaruspa, paykunatapas Dios yanapaqtin, salvasqa kasqankuta rikuran. Chaymi Bernabeyqa anchata kusikuspa, paykunata kallpancharan, Señor Jesuspi tukuy sonqonkuwan confiakuspa, payta allinta kasukuspa kawsanankupaq. 24Bernabeyqa ancha allin runan karan. Hinaspapas payqa Santo Espirituwanmi hunt'ayusqa, hinallataq allin iñiyniyoq ima karan. Chaymi paypa rimasqanta uyarispanku, ashka runakunaqa Diospi creeranku. 25Chaymantan Bernabeyqa Saulota mashkaq Tarso llaqtaman riran. 26Hinaspan Saulota chay llaqtapi tariruspa, Antioquía llaqtaman pusamuran. Chay Antioquía llaqtapin paykunaqa Jesucristopi creeqkunawan enteron watantin huñunakuranku. Hinaspan ashka runakunaman yachachiranku. Hinaqtinmi chay Antioquía llaqtapi tiyaq runakunaqa, Jesucristopi creeq runakunata por primera vez “cristiano” nispanku, sutichayta qallariranku. 27Hinallataqmi chay p'unchawkunapiqa Diosmanta willakuq huk profeta runakunapas Jerusalén llaqtamanta Antioquía llaqtaman riranku. 28Chay profeta runakunamanta hukninmi Agabo sutiyoq karan. Paymi Santo Espíritu yanapaqtin, kay enteron pachapi ancha muchuy kananmanta willakuran. Chay willakusqanmi cumplikuran, Roma nación llaqtapi rey Claudio gobiernashaqtin. 29Chaymi Antioquía llaqtapi creyentekunaqa acordaranku, Judea provinciapi tiyaq creyentekunaman ofrendankuta atisqankuman hina apachinankupaq. 30Chay ofrendankutan Bernabeyman hinallataq Saulomanwan entregaranku. Hinaqtinmi paykunaqa Jerusalén llaqtaman apaspanku, iglesiapi liderkunaman qoranku.


c: text/html

text: 1Raquelmi mana wachakuq kaspa Jacobpaq mana wachakurqanchu, chaymi ñañanta envidiakuspa, Jacobta nirqan: –Wawata wiksallichiway, mana chayqa wañukapusaqmi, nispa. 2Chaymi Jacobqa Raquelta phiñarikuspa nirqan: –¿Ñoqari Dioschu kani? Paypa munayninmi mana wawayoq kanaykiqa, nispa. 3Raqueltaq nirqan: –Kayqa kamachiy Bilha, paywan puñuy. Paypa wachakusqantaq wawaykuna kanqa, nispa. 4Ahinatan Raquelqa kamachin Bilhata qorqan warmin kananpaq, chaymi Jacobqa paywan puñurqan. 5Bilhan wiksallikurqan, hinaspanmi Jacobpaq huk qhari wawata wachakurqan. 6Hinan Raquelqa nirqan: Diosmi chaninchaykapuwan, waqyakusqaytapas uyarillantaq, hinaspanmi huk wawata qowan, nispa. Chaymi suticharqan Danta. 7Huk kutitawanmi Bilhaqa wiksallikurqan, hinaspan Jacobpaq iskaykaq wawata wachakurqan. 8Raqueltaq nirqan: Sinchitan ñañaywan qhawaykunakuni, hinaspan atipani, nispa. Suticharqantaq Neftalita. 9Leataq mana wachakapuspa, kamachin Zilpata Jacobman pusarqan warmin kananpaq. 10Zilpataq huk qhari wawata Jacobpaq wachakurqan. 11Hinan Leaqa nirqan: ¡Ima sumaq samin! nispa. Suticharqantaq Gadta. 12Hinallataq Zilpaqa huk wawatawan Jacobpaq wachakurqan. 13Hinan Leaqa nirqan: ¡Kusikuymi ñoqapaq! Warmikunan: “¡Kusisamiyoqmi!” niwanqaku, nispa. Suticharqantaq Aserta. 14Rubenmi trigo ichhuy tiempopi campota rirqan, mandragorata tarimuspataq maman Leaman apamurqan. Hinan Raquelqa Leata nirqan: –Ama hinachu kay, wawaykiq mandragoranta qoriway, nispa. 15Paytaq kutichirqan: –Qanqa qosaytan hap'iykukunki, ¿kunanqa wawaypa mandragorantañataqchu aparqoyta munashanki? nispa. Hinaqtinmi Raquelqa nirqan: –Kay tutan Jacobqa qanwan puñunqa wawaykiq mandragoranmanta, nispa. 16Tardenta campomanta Jacob kutimpushaqtintaq Leaqa paywan tupaq lloqsispa nirqan: –Ñoqawanmi kunanqa puñunki, wawaypa mandragoranwanmi mink'akuyki, nispa. Hinan chay tuta paywan puñurqan. 17Diostaq Leata uyarirqan, chaymi wiksallikuspa phisqakaq qhari wawata Jacobpaq wachakurqan. 18Hinaspan Leaqa nirqan: Diosmi qoykapuwan, warmi kamachiyta qosayman qosqayrayku, nispa. Chaymi suticharqan Isacarta. 19Chay qhepatataq Leaqa huktawan wiksallikuspa Jacobpaq soqtakaq wawata wachakurqan. 20Hinaspanmi Leaqa nirqan: Diosmi allin regalota qowan, kunanqa qosaymi sumaqta rikuwanqa, paypaq soqta wawataña wachakusqayrayku, nispa. Suticharqantaq Zabulonta. 21Chay qhepatataq Leaqa huk warmi wawata wachakurqan, suticharqantaq Dinata. 22Chaymantataq Diosqa Raquelta yuyarispa uyarirqan, hinaspan payman wawakunata qorqan. 23Wiksallikuspan huk qhari wawata wachakurqan, nirqantaq: Diosmi p'enqakuyniyta chinkachin. 24Huk wawatawan Señor Diosqa yapaykuwachun, nispa. Chaymi Joseta suticharqan. 25Joseta Raquel wachakusqan qhepatataq Jacobqa Labanta nirqan: –Kachapuway, hinaspa ripusaq tiyanay hallp'aman. 26Qopuway warmiykunata wawaykunatawan, paykunaraykun servirqayki, hinaspa kachapuway. Qanqa yachankiñan imaynatachus servirqayki chayta, nispa. 27Labantaq payta nirqan: –Ama hinachu kay, uyariykuway, watuspan yachani Señor Diosqa qan kaqtiyki saminchashawasqanta. 28Yuyaykuy, hinaspa willaway hayk'atachus gananaykita, ñoqataq chayman hina pagapusqayki, nispa. 29Paytaq kutichirqan: –Yachankin imaynatachus qan servisqayta, imaynatachus uywaykitapas rikusqayta. 30Manaraq hamushaqtiyqa pisillan ovejayki kasqa, kunantaq askhata miraykapun, Señor Diosmi saminchasunki chayamusqaywan. Kunanqa, familiaypaqñataqmi llank'ayta munani, nispa. 31Labantaq nirqan: –¿Hayk'atataq pagapusqayki? nispa. Jacobtaq kutichirqan: –Ama imatapas pagawaychu. Huktawanmi ovejaykikunata michisaq ñoqawan kaykunata rimanakuqtiykiqa: 32Ñoqan kunan p'unchay uywayki ukhunta pasasaq, llapa yana malta ovejakunata t'aqaspa, hinallataq malta cabrakunamantapas alqakunata ch'eqchikunata t'aqaspa. Chaymi pagoy kanqa. 33Paqarin pagoyta qhawaq hamuspaykin chanin kasqayta yachanki: mana mayqen cabrapas ch'eqchichu otaq alqachu kanqa, manallataq mayqen ovejapas yanachu kanqa chayqa, suwakusqaymi kanqa, nispa. 34Hinaqtinmi Labanqa nirqan: –Allinmi, nisqayki hina kachun, nispa. 35Chay p'unchaypachan Labanqa t'aqarqan alqa orqo cabrakunata wachu-wachu colorniyoqkunatawan, hinallataq llapa alqa ch'eqchi cabrakunatapas, llapa huk chhikan yuraq alqakunata, hinallataq ovejakunamantapas llapa yanakunata, hinaspanmi wawankunawan qatichirqan. 36Hinaspataq chay t'aqantin Labanqa kinsa p'unchay puriyman Jacobmanta karunchakapurqan. Jacobtaq michishallarqan Labanpa wakin ovejankunata. 37Jacobqa hap'irqan q'omer kiswar, almendro, castaño k'aspikunata, hinaspan chaykunaq qaranta horqorqan yuraq wachu-wachuta, chay hinapi k'aspikunaq yuraqninta rikhurichirqan. 38Qaran horqosqa k'aspikunatataq churarqan uywakunaq ñawpaqenman, unu ukyana yarqhakunapi, chaypin orqowan urwakuqku. 39Chay hinapin cabrakunaqa k'aspiq ñawpaqenpi chichuyakuqku, hinaspanmi wachaqku wachu-wachu colorniyoq orqo cabrakunata, ch'eqchikunata, alqakunata ima. 40Jacobtaq cabrakunamanta borregokunata t'aqarqan, hinaspan Labanpa t'aqan chimpapi huñurqan, wachu-wachu colorniyoqkunaman yanakunaman rikch'aqkunata. Chay hinatan paypa t'aqantaqa askhayachisharqan, manataq Labanpa ovejankunamanqa huñurqanchu. 41Sapa kuti wirakaq uywakuna urwakuqtintaq, Jacobqa uywakunaq ñawpaqenman k'aspikunata churarqan uywa ukyanakunapi, k'aspiq ñawpaqenpi chichuyanankupaq. 42Tullu uywakuna hamuqtintaq ichaqa mana chay k'aspikunata churarqanchu. Ahinapin Labanpaq karqan tullukuna, Jacobpaqtaq wirakuna. 43Chay hinapin Jacobqa anchata qhapaqyarqan, karqantaq askha ovejankuna, camellonkuna, asnonkuna ima, hinallataq warmi kamachinkuna qhari kamachinkunapas.

robotstxt: allowed

filter: keep


text: 1Chaypacha Moisespa libronqa tukuypa ñawpaqempi sut'ita leekorqa. Chaypitaj qhelqasqa kasqa amonitas, jinataj moabitaspis Diospa ayllunman mana jayk'ajpis chajrukunankuta, 2paykunaqa israelitakunaman mana mikhunaswan, jinataj ujyanaswan taripaj llojsimusqankurayku. Manachayqa Balaamman pagasqanku israelitasta maldecinampaj. Chaywampis Diosniykoqa maldicionninta bendicionman tukuchisqa. 3Ajinaqa, leypa nisqanta uyarispa, israelitas ukhumanta t'aqarqanku chay waj llajtayojkunata. 4Kaymanta aswan ñawpajta sacerdote Eliasib churasqa kasqa Diosniykoj Templompi jallch'ana cuartosta qhawanampaj. Eliasibqa Tobiaswan aylluchakusqanrayku, 5Eliasibqa payman uj jatun cuartota qosqa, maypichus ñawpajtaqa jallch'aj kanku Diosman jaywasqasta, inciensota, imaswanchus Señorta yupaychaj kanku, chay imasta, sapa chunkamanta ujta t'aqaj kanku, chayta granomanta, vinomanta, aceitemantawan. Chaykunata qoj kanku levitakunaman, takejkunaman, punku qhawajkunaman, sacerdotekunaman qonanku kaj chayta. 6Kay tukuy imas kashajtenqa, mana noqaqa Jerusalenmpichu kasharqani. Babiloniapi kamachej Artajerjes kinsa chunka iskayniyoj watataña kamachishajtin, kamachejpaman kutiporqani. Chaymanta uj chhika tiempomantataj kamachejmanta mañarqani saqenawanta Jerusalenman kutirinaypaj. 7Jerusalenman chayaspataj, yacharqani Eliasib chay sajrata ruwasqanta, Tobiasman llunk'ukuspa Diospa Temploj patiompi uj jatun cuartota qosqanta. 8Chay ruwasqanmanta sinch'ita phiñakuspa, Tobiaspa chay tukuy imasninta jawaman wijch'umorqani. 9Chantá kamacherqani cuartota pichanankuta, watejmantataj churampunankuta, maymantachus orqhomorqanku, chay kikinman, Diospa Templompi ruwanasninku imasta, jaywanasta, jinataj inciensostapis. 10Yachallarqanitaj levitasmampis mana qosqankuta, qonanku karqa, chay imasta. Chayrayku Señorta yupaychanankupaj churasqa kajkuna levitakunawan, takejkunawan sapa ujpis jallp'asninkuman ripusqanku. 11Chantá chay kuraj kamachejkunata k'amerqani: ¿Imaraykutaj chay jinata Diospa Templonta qonqarparerqankichejri? nispa. Chaymantataj levitakunata, sacerdotekunata ima wajyachiytawan, chay ruwanasninkuman churaykaporqani. 12Chantá Judamanta kajkunaqa tukuyninku chay jallch'ana cuartokunaman apamorqanku sapa chunkamanta ujta t'aqasqasninkuta granomanta, vinomanta, aceitemanta ima. 13Jinataj chay jallch'ana cuartokunata qhawanankupaj churarqani sacerdote Selemiasta, qhelqeri Sadocta, uj levita runatawan Pedaías sutiyojta. Paykunata yanapanampajtaj churarqani Hananta; payqa karqa Zacurpa wawan, Mataniaspa alchhintaj. Allin sonqoyoj runakuna kasqankurayku paykunata churarqani, ruwaj masisninkumampis mikhuykunata rak'iranankupaj. 14Diosníy, yuyarikuway ari kay ruwasqasniymanta, amataj qonqapuychu Diosniypa Templompaj allin kajta ruwasqaymanta, chaypi Qanta yupaychanasunkupaj. 15Chay p'unchaykunapi rikullarqanitaj Judá ayllu ukhupi wakin runakuna samarikuna p'unchaypi uvasta sarunakunapi sarushasqankuta vinota ruwanankupaj, trigo marq'astapis marq'ashasqankuta. Rikullarqanitaj burrostapis vino chajnasqasniyojta, uvas cargasniyojta, higos cargasniyojta, tukuy laya q'epis chajnasqasniyojta qhatirikuspa Jerusalén llajtaman samarikuna p'unchaypi apashajta. Chaypacha paykunata k'amerqani samarikuna p'unchaypi ranqhanasninkuta ranqhamushasqankumanta. 16Chay jawataj Tiro llajtayoj runakuna Jerusalenmpi tiyakojkunaqa challwasta, tukuy laya ranqhanastawan apamoj kanku samarikuna p'unchaypi Jerusalenmpi judiosman ranqhanankupaj. 17Chaypacha noqa k'amerqani Judamanta kurajkunata: ¿Imaraykutaj kay sajrata ruwashankichej samarikuna p'unchayta millay kajman tukuchispari? 18Kay kikillantataj ñawpa tatasniykichejqa ruwarqanku. Chayraykutaj Diosninchejqa chay chhika llakiykunata patanchejman kachaykamuwarqanchej, jinataj kay llajtamampis. ¿Astawanrajchu Diostaqa Israelpa contrampi phiñachiyta munashankichej samarikuna p'unchayta millay kajman tukuchisqaykichejwanri? nispa. 19Chantá kamacherqani samarikuna p'unchay qallarikunampaj ch'isiyaykushajtin, Jerusalén llajtaj punkusnin wisq'akunanta, amataj kicharikunanta chay p'unchay pasanankama. Chay jawataj punkusman churarqani wakin kamachisniyta samarikuna p'unchaypi ama ima qhatupis yaykumunampaj. 20Chay ranqherosqa, jinataj chay qhatusniyojpis iskay kutita Jerusalén llajta jawapi puñorqanku. 21Noqatajrí paykunata k'amerqani: ¿Imaraykutaj qankuna kay perqa wasapi puñurashankichejri? Ujtawanchus jinata ruwankichej chayqa, noqa qankunata presochasqaykichej, nispa. Chaymantapacha manaña ujtawan samarikuna p'unchaypi jamorqankuchu. 22Chaymantataj levitakunata kamacherqani llimphuchakuspa punkusta qhawaj rinankuta, jinamanta samarikuna p'unchayta ama millay kajman tukuchinankupaj. Diosníy, kay tukuy ima ruwasqaymanta yuyarikuway, khuyakuwaytaj k'acha munakuyniykiman jina. 23Ajinallatataj chay p'unchaykunapi yacharqani wakin judíokuna waj llajtayoj warmikunawan casarasqankuta. Chay warmikuna kasqanku Asdodmanta, Amonmanta, Moabmanta ima. 24Wawasninkumanta wakintaj Asdod parlayta parlarqanku, chayrí waj nacionespa parlayninkuta, manataj noqaykoj judío parlayniykutaqa parlarqankuchu. 25Jinapi chay runakunata k'amirarqani, maldecerqanitaj. Paykunamanta wakintaqa maqarqani, chujchasninkutataj sik'irarqani. Kamacherqanitaj Diosrayku juranankuta: Amaña ujtawan sipasniykichejta, nitaj wawasniykichejtapis chay waj llajtayojkunawan casarachiychejchu. Amallataj qankunapis warmisninkuwan casarakunkichejchu. 26¿Manachu Israelpa kamachejnin Salomonpis ajinata ruwaspa juchallerqa? Tukuynin nacionekunapi pay jina kamachejqa mana kasqachu. Diosqa payta munakorqa, tukuynin israelitasmantataj kamachej kanampaj churaykorqa. Chaywampis chay waj llajtayoj kaj warmikuna paytaqa juchallicherqanku. 27Chayrayku mana saqesqaykuchu chay waj llajtayoj warmikunawan casaraspa chay jina millayta Diosninchejpa contrampi juchallejtaqa. 28Kuraj kaj sacerdote Eliasibpa wawan Joiadaj ujnin kaj wawanqa horonita Sanbalatpa tolqan karqa. Paytapis ñawpaqeymanta wijch'orqani. 29Diosníy, yuyarikuy ari imaynatachus sacerdote kayta millaypaj qhawachisqankuta, jinallataj sacerdotekunawan levitakunawan trato ruwasqaykitapis. 30Ajinata chay tukuy waj llajtayojkunamanta t'aqarqani sacerdotekunata, levitakunatapis. Chantá sapa ujninkuta ruwanasninkuman churaykaporqani. 31Kamachillarqanitaj ima p'unchaykunapichus ruwanankupaj churasqa karqa, chay p'unchaypi llant'ata churanankuta, jinataj chay ñawpaj poqoykunatapis jaywanankuta. Diosníy, allinnipaj yuyarikuway ari.


text: 1Moisesqa Jetro suegrompa ovejasninta michimoj. Jetroqa Madianpi sacerdote karqa. Uj p'unchayqa ovejasta qhaterqa ch'in pampasnejta Diospa jatun orqon Horeb nisqaman chayanankama. 2Chaypitaj Tata Diospa angelnin rikhurerqa uj khishkarara ch'awjra sach'api nina larwaj ukhupi. Moisesqa chay khishkarara ch'awjrapi nina larwashajta allinta qhawarerqa, nitaj chay ch'awjrataqa q'olasharqachu. 3Chantá Moisesqa nerqa: Imataj kunan jaqayri? Mosqoychu, sut'ichu? Rispa qhawarqamusaj imajtinchus jaqay ch'awjra mana q'olanchu, nispa. 4Tata Diosqa Moisés chayta qhawaj qayllaykushajtaña rikuspa, parlapayamorqa chay nina larwaj ukhumanta: Moisés, Moisés, nispa. Paytaj kuticherqa: Kaypi kashani, nispa. 5Chantá Dios nerqa: Ama qayllamuychu. Juk'utasniykita chakisniykimanta lluch'ukuy, imaraykuchus, maypichus sayashanki, chay jallp'aqa Noqapaj t'aqasqamin, nispa. 6Chantá nillarqataj: Noqa ñawpa tatasniykej Diosnin kani, Abrahampata, Isaacpata, Jacobpatawan, nispa. Moisestaj uyanta pakaykukorqa, imaraykuchus manchachikorqa Diosta qhawariyta. 7Tata Diostaj nillarqapuni: Cheqamanta Noqa rikuni imaynatachus israelita wawasniy Egiptopi ñak'arishasqankuta. Uyarini mayta qhaparikusqankuta jilaqatas jasut'isqankurayku; allinta yachani ñak'arisqankuta. 8Chayrayku urayk'amuni egipciospa makinmanta, atiyninmanta ima paykunata orqhonaypaj, chay jallp'amanta orqhospataj, sumaj jatun jallp'aman pusanaypaj, mayqempichus lechewan, misk'iwan yaku jina purishan, chayman. Chay jallp'apeqa tiyakushanku kay runas: Cananeos, heteos, amorreos, ferezeos, heveos, jebuseos ima. 9Noqa uyarini Israelpa churisnin maytapuni qhaparikusqankuta, chantá rikullanitaj egipcios paykunata maytapuni ñak'arichisqankuta. 10Chayrayku kunanqa qanta kachasqayki Faraonman, Israelpa miraynin wawasniyta Egiptomanta orqhomunaykipaj, nispa. 11Chantá Moisesqa Diosman nerqa: Pitaj noqa kani Faraonman rispa, israelitasta Egiptomanta orqhomunaypajri? nispa. 12Diostaj kuticherqa: Noqamin qanwan kasaj; kay señalta qosqayki, Noqa qanta kachasusqayta yachanaykipaj. Maypachachus israelita wawasniyta Egiptomanta orqhomunki chaypacha, tukuyniykichej kay orqopi Diosta yupaychankichej, nispa. 13Chantá Moisesqa nillarqataj: Sichus noqa rispa israelitasman nisaj: Ñawpa tatasniykichejpa Diosnin kachamuwan qankunaman, nispa, chayqa, paykuna tapuwanqanku: Imataj sutin kasqari? nispa. Chantá ima nisajtaj noqari? nispa nerqa Moisesqa. 14Chaypacha Dios nerqa: NOQA KANI PICHUS KANI CHAY. Chantá nillankitaj israelitasman: NOQA KANI nej Dios qankunaman kachamuwan, nispa. 15Chantapis Diosqa nillarqataj Moisesman: Ajinata ninki israelitasman: Tata Diosqa, ñawpa tatasniykichejpa Diosnin, Abrahampata, Isaacpata, Jacobpata ima qankunaman kachamuwan. Kay suteyqa wiñaypaj kay sutiwantaj rejsisqa kasaj wiñaypa wiñaynintimpaj, nispa. 16Chayaspataj, tukuy israelitaspa kurajninkukunata tantachinki, paykunamantaj ninki: Tata Diosqa ñawpa tatasniykichejpa Diosnin, Abrahampata, Isaacpata, Jacobpata ima rikhuriwaspa, kay jinata nisunkichej: Noqa qhawarimuspa, rikorqani imaynatachus qankunata egipcios ruwasqasuykichejta. 17Chantaqa nillankitaj, Egiptopi may llakiyta ñak'arinaykichejmanta qankunata kacharichinasuykichejta. Noqa pusasqaykichej lechewan, misk'iwan yaku jina purishan, chay jallp'aman, maypichus tiyakushanku cananeos, heteos, amorreos, ferezeos, heveos, jebuseos ima, chayman, nispa nisunkichej Tata Diosqa. 18Jinata nejtiykitaj, israelita kurajkunaqa kasusonqanku; chaymantataj chay kurajkunawan khuska Egiptomanta reyman rispa, ninkichej: Tata Diosqa, hebreospa Diosnin taripawayku; chayrayku kunan risqayku kinsa p'unchay puriyta ch'in pampanejta, uywa wañuchisqa q'olachinasta Señorniyku Tata Diosman jaywamunaykupaj, nispa. 19Chaywampis Noqa kayta yachani: Egiptomanta reyqa mana munanqachu rinaykichejta, Diospa atiyninta rikunankama. 20Chayrayku Noqaqa atiyniyta rikuchisaj: Tukuy egipciosta ñak'arichisaj, ashkha castigosta, señalesta ima rikuchisaj; chaymantaraj saqesonqachej ripojta. 21Noqa egipciostaqa israelitaspaj k'achasman tukuchisaj. Qankunaqa ripushaspa, mana ch'usaj makillachu ripunkichej. 22Sapa warmi mañanqa qayllampi kaj warmismanta, chayrí piwanchus tiyakun chaymanta, imaschus qolqemanta, qorimanta ruwasqasta, p'achasta ima. Chaykunata churisniykichejman churankichej, jinallataj ususisniykichejmampis. Ajinamanta Egiptota ch'usajta saqenkichej tukuy kapuyninta apakapuspa, nispa nerqa Tata Dios.


text: 1Fariseo runacunami musyapäcorgan Juan Bautista bautizashganpita más atsca runacunata Jesús bautizaycashganta. 2Fariseo runacuna tsaynog musyashganta tantyarmi Jesuswan discïpuluncuna cutergan Judea provinciapita Galilea provinciaman. Itsanga manami quiquintsu Jesús bautizargan, sinöga discïpuluncunami runacunata bautizargan. 4Galilea provinciaman chayapäcunanpäga Samaria provinciaparagmi pasapäcorgan. 5Tsaypa pasarmi Samariacho cag Sicar nishgan marca naupanman chayapäcorgan. Tsaychömi Jacobpa chacran cargan. Tsay chacratami tsurin Josëta unay goycorgan. 6Tsay chacrachömi cargan Jacob yacuta jorgunanpag uchcutsishgan pözu. Tsay pözu cagman chayaycurmi Jesús uticashga jamaycorgan. Tsay höra cargan pulan junagnognami. 7Tsaycho Jesús jamapashganyagmi discïpuluncuna micuyta ranteg marcapa aywapäcorgan. Micuyta ranteg aywashganyagmi Jesús jamaraycashgan cagman Samaria warmi chayargan yacucog. Tsaymi yacunashpan yacuta Jesús manacorgan tsay warmita. 9Tsay witsanga Samaria runacunawan Israel runacuna contra contra ricanacorgan. Tsaymi yacuta manacuptin tsay warmi caynog nergan Jesusta: “Israel runa caycarga ¿imanirtag yacuta manacamanqui Samaria warmi cashgäta musyaycar?” 10Tsauraga Jesús caynog nergan: “Tayta Diosnintsipa palabranta tantyar y noga pï cashgätapis musyarga gampis yacuta manacamanquimanmi. Manacamaptiquega cawatsicog yacutami camaripäshayqui.” 11Tsauraga tsay warmi nergan: “Yacoga rurichöragmi caycan. Jorgunayquipag imayquipis mana caycaptenga ¿imanogpatag jorgamunquiman cawatsicog yacuta camaripämänayquipäga? 12Jacobmi cay pözuta unay uchcutsergan. Cay pözupitami yacuta upupäcorgan uywancunapis, tsurincunapis y quiquinpis. Paypis cay pözupitarag yacuta jorgamushga caycaptenga gam ¿maypitatag tsay yacuta jorgamunquiman?” 13Tsaynog niptinmi Jesús nergan: “Cay pözupita yacuta upog cäga yapaypis yacunangapagmi. 14Noga camaripashgä yacuta upog cagmi itsanga imaypis manana yacunangapagnatsu. Paycunaga Tayta Diospa naupanchömi imayyagpis cawangapag.” 15Tsauraga Jesusta tsay warmi caynog nergan: “Imaypis mana yacunänäpag ni cay pözumanpis yacucog manana cutiycämunäpag tsay yacuta camaripaycalämay, tayta.” 16Tsaymi Jesús nergan: “Ayway runayquita pushamunayquipag.” 17Tsauraga tsay warmi nergan: “Manami runä cantsu, tayta.” Tsaynog niptinmi Jesús nergan: “Rasun cagtami gam nimashcanqui. Gamga pitsga runawannami tashcanqui. Canan taycashgayqui runapis puripänacushgayqui runalami caycan.” 19Tsaynog niptin tsay warmi nergan: “Diospa profëtan imachari gam caycanqui, tayta. 20Nogacunapa auquilöcunaga tagay jircachömi Tayta Diosta adorapäcog. Gamcunaga, Israel runacuna carmi, ‘Jerusalenchörag Tayta Diosta adorashun’ nircaycanqui.” 21Tsaynog niptinmi Jesús caynog nergan: “Tagay jircaman mana aywaypa ni Jerusalenmanpis mana aywaypa Tayta Diosta adoranayquipag cag höra chaycämunnami. 22Tayta Diosta adorarpis Samariapita cashpayquimi gamcuna shumag mana musyanquitsu Tayta Diospa wilacuyninta. Tayta Dios cachamushgan salvacog runa Israel runa captinmi nogacuna musyapäcö paypa wilacuyninta. 23Israel runacuna y mana Israel runacunapis Santu Espíritu munashgannog lapan shongunwan Tayta Diosta adorapäcunanpag cag höra chämushganami. Tsaynog adoranantsitami Tayta Dios munan. 24Tayta Diosnintsega Espiritumi caycan. Tsaymi lapan shonguntsiwan maychöpis payta adorashun.” 25Tsauraga tsay warmi nergan: “Cristo shamunanpag cashganta musyämi, tayta. Pay shamurnami tsaycunata tantyatsimäshunpag.” 26Tsaymi Jesús caynog nergan: “Tsay shamunanpag cäga nogami caycä.” 27Micuyta rantimushganpita cutiycurmi discïpuluncuna Jesusta tarergan tsay warmiwan parlaycagta. Tsaymi quiquinpura caynog nir parlapäcorgan: “¿Imanirtag tagay warmiwan Jesús parlaycan?” Itsanga mayganpis manami taporgantsu imapita parlaycashgantapis. 28Tsauraga puynunta cachariycushpan marcaman tsay warmi aywargan runacunata caynog nir wilananpag: 29“Juc runami pözu cagcho caycan. Paymi nimashga imanog cashgätapis. Acu aywashun ricapäcunayquipag. ¿Manatsurag pay caycan salvamagnintsi Cristo?” 30Tsauraga runacuna aywapäcorgan Jesús caycashgan cagman payta ricapäcunanpag. 31Tsayyäga discïpuluncuna Jesusta nergan: “Micushunna, tayta.” 32Tsauraga Jesús caynog nergan: “Nogapa micuynë jucmi caycan.” 33Tsaymi discïpuluncuna quiquinpura parlar caynog nergan: “¿Pirag micuyta apapämushga micunanpag?” 34Tsaynog yarpashganta tantyarmi Jesús nergan: “Nogapa micuynëga caycan cachamagnë nimashganta ruraymi. 35¡Tantyacäriy! ¡Diospa wilacuyninta chasquicunanpag runacuna listunami carcaycan! Cananpita chuscu quillacho cosëcha listu cananpag cashgannogmi tagay aywaycämog Samaria runacunapis listuna caycan wilacuynëta chasquicunanpag. 36Wilacuynëta chasquicorga gloriacho cushishgami imayyagpis cawapäcongapag. Ali cosëcha cashganpita murog cagpis cosechag cagpis cushicushgannogmi Diospa wilacuyninta punta wilacogcuna y guepa wilacogcunapis cushicärin wilacushganta chasquicuptin.” 37Nircurnami Jesús nergan: “Diospa wilacuyninta wilacur unay profëtacuna murucognogpis maynami wilacärishga noga shamunäpag cashganta. Tsay unay profëtacuna wilacärishganmanmi gamcunatapis cachaycä wilacuynëta wilacärinayquipag. Tsaymi wilacärishgayquita runacuna wiyar chasquicuptin: ‘Juc muruptinpis jucnami cosechan’ nishgannogla caycan.” 39Marcaman cutiycur: “Jesusmi nimashga imanog cashgätapis” nir tsay warmi wilacuptinmi atsca runacuna criyipäcorgan Tayta Dios cachamushgan Cristo cashganta. 40Tsauraga runacuna Jesús cagman chayaycur ruwacärergan paycunawan quëdananpag. Tsaynog ruwacuptinmi paycuna cagcho Jesús goyargan ishcay junag. 41Paycuna cagcho goyar wilapaptinmi más atsca runacuna criyipäcorgan Tayta Dios cachamushgan Cristo cashganta. 42Tsaymi tsay warmita runacuna caynog nipäcorgan: “¡Gam nipäcamashgayquega rasun cagmi caycan! Cananga quiquëcunanami pay yachatsishganta mayashcä. Tsaymi musyapäcö runacunata salvananpag Tayta Dios cachamushganta.” 43Tsaycho ishcay junag goyarcurmi Galilea provinciaman Jesús cutergan. 44Galileaman cutiptinmi marca mayincuna cushicärergan Jerusalencho milagruta rurashgannog paycuna cagchöpis milagruta rurananpag cashganta yarpar. Jerusalencho milagruta rurashganta ricashga carpis manami criyipäcorgantsu Tayta Diospa wilacognin cashganta. Marca mayincuna tsaynog mana criyiptinmi Jesús caynog nergan: “Tayta Diosnintsipa profëtantaga marca mayincuna manami chasquicärintsu.” 46Tsaypitana Jesús cutergan Galilea provinciacho caycag Caná marcaman. Tsaychömi yacuta vïnuman naupata ticratsergan. Canácho cashganta musyaycurmi Capernaum marcapita juc autoridä tsayman aywargan. Chayaycurmi Jesusta ruwacorgan wayinman aywaycur antsa caycag tsurinta aliyätsinanpag. 48Tsauraga Jesús caynog nergan: “¿Imanirtag gamcuna milagrutarag ricayta munarcaycanqui Tayta Dios cachamashganta criyipäcunayquipag?” 49Tsaynog niptinpis tsay runa caynog nergan: “Imanog captinpis tsurëta aliyätsinayquipag wayëman jucla aywayculäshun, tayta. Mana aywaptiquega tsurë wanongachari.” 50Tsaynog niptin Jesús nergan: “Tsuriqui aliyashganami caycan. Cananga cushishgana wayiquipa cuticuy.” Tsauraga Jesús nishganta criyir wayinpa cuticorgan. 51Wayinman chayaycaptinnashi ashmaynincuna taripaycur caynog nergan: “¡Tsuriqui aliyashganami caycan, tayta!” 52Tsaynog niptin ashmaynincunata taporgan imay höra aliyashgantapis. Tsauraga ashmaynincuna wilargan ganyan pulan junagna tsurin aliyashganta. 53Tsauraga tsay runa yarpargan Jesús tsay höra: “Tsuriqui aliyashganami caycan” nishganta. Tsaypitanami tsay runa wayincho cagcunawan criyipäcorgan Jesusga Tayta Dios cachamushgan Cristo cashganta. 54Tsay wamrata aliyätsishganwanga ishcay cutinami milagruta Jesús rurargan Galilea provinciacho.


text: 1Maypachachus Señor Diosqa Sión llaqtata wakmanta kutichimpurqan, chaypachan mosqokushasqaykupaq yuyarqayku. 2Hinaspan sinchitapuni asikurqayku, anchatapuni q'ochukurqayku. Chaypachan suyukunaqa nirqanku: ¡Señor Diosqa musphanakunatan paykunapaq ruwarqan! nispa. 3Arí, Señor Diosqa musphanakunatan ñoqaykupaq ruwarqan, chaymantan kusikushayku. 4¡Señor Diosniyku, wakmanta t'ikarichiwayku! Imaynan Neguev ch'inneqpi ch'aki mayukunapas paraqtin puririn hinata. 5Waqaspa t'akaqkunaqa kusisqallañan cosechanqaku. 6Muhuta apashaspaña waqaspa purinqaku chaypas, ichhumusqanku marq'antinmi kusisqallaña takiykukuspa kutimpunqaku.


text: 1Tayta Diosnintsi pasaypa cuyamashpantsimi wamran canantsipag shuntamashcantsi. Tsaypitami pasaypa cushicuntsi. Wamran cashgantsitaga Tayta Diosta mana chasquicog runacuna manami tantyantsu. 2Paycuna mana tantyaptinpis rasunpami Tayta Diospa wamran caycantsi. Tayta Diospa wamrancuna carpis manami musyantsiragtsu gloriacho imanog canantsipag cashganta. Itsanga musyantsi Jesucristo cawarimur mushog cuerpuyog cashgannog nogantsipis mushog cuerpuyog canantsipag cashgantami. Mushog cuerpuyog ricacushun Jesucristo cutimunan junagmi. 3Mushog cuerpuyog canantsipag cashganta musyaycarga Jesucristo cawashgannog jutsata mana ruraypa cawashun. 4Jutsa ruraycunata mana cacharerga manami Tayta Diosnintsipa mandamientuncunatapis cäsucuycantsitsu. 5Tsaynog mana cäsucog captintsimi Jesucristo cay patsaman shamushga jutsantsicunata perdonamänantsipag. Payga manami imaypis jutsata rurashgatsu. 6Tsaynog captinmi Jesucristupa maquincho cawagcunaga jutsa ruraycunata cacharin. Jutsancunata mana cacharegcunaga manami Jesucristuta chasquicushgaragtsu. 7Waugui-panicuna, cuidädu pipis lutanta yachaycätsishunquiman. Tayta Diospa maquincho cagcunaga jutsa ruraycunata cacharinmi. 8Jutsa ruraycunata mana cachareg cäga diablupa munayninchömi caycan. Diabloga Diospa contran car unaypita-patsami runacunata jutsata ruraycätsin. Tsaynog captinmi Jesucristo cay patsaman shamushga diablupa munaynincho caycashganpita runacunata jorgunanpag. 9Tayta Diosnintsipa wamran cagcunaga jutsa ruraylacho cawananpa trucanga Tayta Diosnintsi munashgannogmi cawapäcun. Pipis jutsa ruraylacho cawaptinmi musyantsi Tayta Diosnintsipa wamran mana cashganta. 10Paycunaga Tayta Diospa palabranta mana cäsucur diablupa munayninchömi caycan. Tsaynoglami yäracog mayinta chiqueg cagpis diablupa munaynincho caycan. Tsaynogpami musyantsi Tayta Diospa wamran pï cashganta y diablupa wamran pï cashgantapis. 11Cuyanacur cawanantsipag cashgantaga naupapitanami musyashcantsi. 12Mana cuyanacorga wauguin wanutseg Cainnogmi caycantsi. Caín mana alicunata ruraptinpis wauguin Abelga alicunata rurarmi cawargan. Tsaymi Satanaspa munaynincho cashpan Abelta chiquir Caín wanutsergan. 13Waugui-panicuna, Abelta Caín chiquishgannog gamcunatapis runacuna chiquishuptiqui ama laquicäriytsu. 14Cuyanacur cawarmi musyantsi gloriaman chayanantsipag cashganta. Runa mayinta mana cuyapag cäga jutsa ruraylachöragmi cawaycan. 15Runa mayinta chiquegcunaga wanutsegnogmi carcaycan. Musyashgantsinogpis runa mayinta wanutsegcunaga manami gloriaman chayangatsu. 16Nogantsega runa mayintsita cuyashun. Cuyacog canantsipäga tantyacushun Jesucristo cuyamashpantsi nogantsi-raycu cruzcho wanushganta. Pay cuyacog cashgannog nogantsipis cuyacog carga runa mayintsipa trucan wanunantsipagpis listumi cashwan. 17Runa mayintsi muchuycho caycagta ricaycar caycäpamashga mana yanaparga manami Tayta Diospa wamrantsu caycantsi. 18Waugui-panicuna, janan shongulaga ama cuyanacuytsu. Tsaypa trucanga cuyanacushpayqui imaypis yanapanacur cawapäcuy. 19Tsaynog cuyanacurmi musyantsi Tayta Diosnintsi rasunpa perdonamashgantsita. 20Payga lapan jutsa rurashgantsicunata musyaycarpis perdonta manacuptintsega perdonamantsimi. Tsaynog caycaptenga ama laquicushuntsu mana perdonamänantsipag cashganta yarpar. 21Waugui-panicuna, perdonashgana cashgantsita musyaycarnaga mana mantsacuypa Tayta Diosnintsita imatapis manacushun. 22Jesucristupa wilacuynin nishgannog cawaptintsega manacushgantsita mayamäshunmi. 23Tayta Diosnintsipa wilacuynenga caynogmi niycan: “Pï-maypis Jesucristuta chasquicutsun. Tsaynogpis payta chasquicur runa mayinwan cuyanacur cawatsun.” 24Paypa wilacuyninta chasquicuptintsimi Tayta Diosnintsi nogantsiwan caycan. Nogantsiwan pay caycashganta musyantsi cachamushgan Santu Espirituta chasquicushga carmi.


text: 1Señor Diospa kamachin Moisespa wañukapusqan qhepatan, Señor Diosqa Moisespa yanapaqnin Nunpa churin Josueta nirqan: 2–Kamachiy Moisesmi wañukapun, ahinaqa qanpas Israel runakunapas wakichikuychis Jordán mayuta chimpaspa qankunaman qonay hallp'aman haykunaykichispaq. 3Chaypin qosqaykichis llapan chayasqaykichis hallp'ata imaynan Moisesman prometerqani hinata. 4Chay hallp'aykichismi kanqa wichay lado Líbano orqo-orqomanta uray lado ch'inneqkama, hinallataq inti lloqsimuy lado hatun Eufrates mayumanta inti haykuy lado lamar-qochakama, chaypi kaq Het runakunaq hallp'anpas qankunaqmi kapunqa. 5Kawsashaqtiykiqa manan pipas atipasunkichu, imaynan Moiseswanpas kasharqani hinallataqmi qanwanpas kasaq, ahinaqa manapunin saqerparisqaykichu manallataqmi wikch'usqaykipaschu. 6Kallpachakuy, allin qhari kay, qanmi ñawpa taytaykichisman qonaypaq prometesqay hallp'ata kay llaqtaman rakinki. 7¡Kallpachakuy! ¡Allinta sayay! Kamachiy Moisespa qosqasuyki kamachikuykunata llapantapuni hunt'ay, amapunin chaykunamantaqa t'aqakunkichu pañamanpas lloq'emanpas, chay hinapin allillan kasunki may purisqaykipipas. 8Kamachikuy simi qelqamantaqa rimashallankipunin, chaytaqa tuta-p'unchaymi yuyaymanallankipuni qelqaq kamachikusqanman hinapuni ruwanaykipaq. Chay hinapin tukuy ima ruwasqaykipas allinkama kasunki. 9Qhawariy, ñoqan kamachiyki, kallpachakuspa qhari hinapuni sayay. Ama manchakuychu, amataq pisi kallpayaychu, ñoqa Diosniyki Señor Diosqa qanwanpunin kashasaq maytaña riqtiykipas, nispa. 10Hinan Josueqa Israel umalli runakunata kamachirqan: 11–Riychis llapan runakunaman, kamachimuychistaq qoqawata ruwakunankupaq. Kinsa p'unchaymanta hinan Jordán mayuta chimpasunchis, Diosninchis Señor Diospa qowananchis hallp'ata hap'ikapunanchispaq, nispa. 12Hinallataq Josueqa Rubén ayllu runakunata, Gad ayllu runakunata, Manasés kuskan ayllu runakunatapas nirqan: 13–Señor Diospa kamachin Moisespa nisqasuykichis simita yuyariychis, paymi nirqan: “Diosniykichis Señor Diosmi kay hallp'ata qosunkichis mana kuyuq tiyanaykichispaq”, nispa. 14Jordanpa kay ladonpi Moisespa qosqasuykichis hallp'apin saqenkichis warmiykichista, wawaykichista, uywaykichiskunatapas. Allin maqanakuq qharikunallan maqanantinkama, wakin ayllukunaq ñawpaqenta mayuta chimpankichis, paykunata yanapanaykichispaq. 15Señor Dios mana kuyuqta tiyachinankama imaynan qankunatapas tiyachirqasunkichis hinata, yanapallankichistaqmi Diosniykichis Señor Diospa qonan hallp'ata hap'ikapunankukama. Chaymantataq kutimpunkichis Moisespa qosqasuykichis kay hallp'aykichista hap'ikapunaykichispaq, nispa. 16Paykunataq Josueta nirqanku: –Arí, llapan kamachiwasqaykikutan ruwasaqku, maytaña: Riychis, niwaqtiykikupas risaqkun. 17Imaynan Moisestapas tukuy kamachiwasqankuta kasurqayku ahinallataqmi qantapas kasusqaykiku. Ñoqaykuqa munaykun Diosniyki Señor Diosllapuni qanwan kananta, imaynan Moiseswanpas karqan hinata. 18Kamachikusqaykita mana kasukuqkunapas qan contra sayariqkunapas wañuchisqan kanqaku. Chhaynaqa, kallpachakuy, qhari hinapuni sayay, nispa.


text: 1Juc cuti Tayta Diosninchipa wasinçhu Jesús willapäcuycaran: Shimïta wiyacäriy. Maquinçhüna Tayta Diosninchi purichimäshun nir. Mayur cüracuna, Moiséspa shiminta yaçhajcuna, mayur runacuna çhayarcur, Jesústa 2tapuran: Tayta, ¿pitaj caçhamushcashunqui? ¿Pipa munayninwantaj imacunatapis ruraycanqui? nir. 3Jesúsna niran: Nuwapis mä, tapucushayqui. Willamaptiqui, nuwapis willashayqui. 4Juanta ushyachicunanpaj, ¿pitaj caçhamusha: Tayta Diosninchichu, runa-masillanchu? Mä, willamay. 5Chaura quiquin-pura parlanacäriran: Tayta Diosninchi caçhamusha niptinchi: ¿Imanirtaj mana wiyacushcanquichu? nimäshun. 6Runa-masinchicunalla caçhamusha niptinchi, runacuna sajmaypa wañuchimäshun nir. Runacuna Ushyachicuj Juanta çhasquicush caran: Tayta Diosninchipa willacujnin nir. 7Chaymi Jesústa niran: Tapumashayquita mana musyächu. 8Chaura Jesúspis niran: Mana camäpacuptiqui, pï caçhamashanta nuwapis mana willashayquichu. 9Chaypita tincuchiypa willapäcur, Jesús niran: Juc çhacrayuj runash übasta mururan. Jinarcur çhacra runacunata allimshaycurshi, juclä marcaman juyaj aywacuran. 10Übas pallay çhayamuptin, uywaynintash caçhacuran: Dirïchüta shuntamuy nir. Caçha çhayaptin allimshacuj runacuna sumaj magariycärirshi, jinallata jarguriran. 11Chaura çhacrayuj juc uywaynintanash caçhacuran. Allimshacujcunana chaytapis ashlliran. Magar ushyarirshi, jinallata jarguran. 12Chaura çhacrayuj juc uywaynintanash caçhacuran. Paytapis magar ushyariycurshi, jarguriran. 13Chaura çhacrayuj yarpaçhacuran. Yarpaçhacuriycurshi, niran: Cuyay wamräta caçhacushaj. Paytaga manchapacunga nir. 14Çhacrayujpa wamranta ricarshi, allimshacujcuna quiquin-puralla parlanacäriran: Papäninga tagay wamrallanpaj llapan imancunatapis jaguinga. Chaymi wañurachishun. Chaura cay çhacra maquinchiçhüna canga nir. 15Chaynuy nirshi, çhacrayujpa wamranta charipäcuran. Çhacranpita jargurcurshi, wañuycachiran. Canan mä, willamay. Çhacrayuj cutimur, ¿imataraj ruranga chay çhacra runacunata? 16Chay çhacra runacunata wañurachinga. Çhacrantapis juctana allimshaycunga. Jesúspa shiminta wiyar, runacuna niran: Chayta rurananchita Tayta Diosninchi ama camacächichunchu. 17Llapan runata ricapärir Jesús niran: Chaura Tayta Diosninchipa shimin imapätaj niycan: Wasi rurajcuna: Cay rumi mana allichu nir wicapashantapis Tayta Diosninchi simintuta jallarachinanpaj çhurasha. 18Wicapash rumiman pipis tacacur, ushyacanga. Runapa jananman rumi shicwar, nitiringa. 19Mayur cüracunawan Moiséspa shiminta yaçhajcuna wiyächipaycashanta tantiyacuriran. Chaymi Jesústa juclla chariyta munaran. Ichanga achcaj runa juturpaycaptin, runacunata manchacushpan mana chariranchu. 20Chaypis Jesústa charircur, Roma auturdäpa maquinman çhayachiyta munaran. Ichanga achäquita mana tariranchu. Chaymi achäqui ashijcunawan watgachiran alli-tucullar tapunanpaj. 21Achäquita ashijcuna Jesústa tapuran: Tayta, alli shungu cashayquita musyä. Pitapis Tayta Diosninchipa shimillanta willapanqui. Llapan runata alli ricanqui. 22Chaymi tapucushayqui. ¿Mandaj Césarpaj jillayta çhurashuwanchuraj, manachuraj? nir. 23Achäquita ashipashanta musyashpan Jesús niran: 24Jillayniquita mä, ricachimay. Jillayçhu, ¿pipa liträtuntaj caycan? ¿Pipa jutintaj isquirbiraycan? Tapuptin, paycuna niran: Mandaj Césarpa. 25Jesúsna niran: Mandaj Césarpata Césarpaj çhuray. Tayta Diosninchipata Tayta Diosninchipaj çhuray. 26Achäqui ashijcuna ima rimapacuytapis mana camäpacuranchu. Runa ricay pantachiyta mana camäpacur: Jesús allita riman, ¿au? nir upällacaycäriran. 27Chaypita waquin saduceu runacuna Jesúsman çhayaran. Paycuna yarpaj: Wañushcuna mana cawaringapächu nir. Chaymi Jesústa niran: 28Tayta Jesús, Moiséspa shimin nin: Runa wañucur warminta wawaynajllata jaguiptin, wañucuj runapa wauguillan biyüdanwan majachacanman. Mushuj majanwan wamrata tarishan wañucuj runanpa jutinta apanga. 29Canan mä, tapucushayqui. Jançhis wauguish caran. Juc wauguish warmiwan majachacaran. Ichanga warminta mana mirachillarshi wañucuran. 30Chaura juc-caj wauguinnash chay warmiwan majachacaran. Paypis mana mirachillarshi wañucuran. 31Chay warmillawan majachacarcur-majachacarcur mana mirachillar, jançhis waugui wañucuran. 32Jipantaräshi warmipis wañucuran. 33Tayta, mä, willamay. Wañushanpita cawarcamur, chay warmi, ¿maygan wauguipa warmintaj canga jançhiswan majachacash caycar? ¿Llapanpa warminchuraj canga? 34Jesúsna niran: Cay pachaçhu cawashancamalla runacuna majachacan. 35Tayta Diosninchi acracushan runacuna cawarimur, janaj pachaçhu mana majachacanganachu. 36Wañuymanpis yapay mana çhayanganachu. Cawarachishancunata wawanpana Tayta Diosninchi ricanga. Anjilcuna-jina mana ushyacangachu. 37Wañushcuna cawarinanta mayna Moisés musyachicuran. Isquirbishan libruçhu willamanchi. Shira-shiraçhu Tayta Diosninchi niran: Moisés, unay auquilluyqui Abraham, Isaac, Jacob wañush carsi, cawaycan. Tayta Diosnin caycaptï, manchapacaycäman. 38Cawaycajcunalla Tayta Diosninchita manchapacun; wañushcuna mana. Maquinçhu cawajcuna wañush carsi, cawaycan. 39Chaura waquin Moiséspa shiminta yaçhajcuna niran: Tayta, allita rimashcanqui. 40Chaypita-pacha pipis mana tapuparanchu. 41Jesúsna niran: ¿Imanirtaj runacuna riman: Washäcuj unay mandajninchi Davidpa willcan nir? 42Salmos libruçhu quiquin David nin: Tayta Diosninchi Washäcujnïta nisha: Mandäshimänayquipaj dirïcha-caj lädüman jamacuy 43cunçharyuyquicunata pampaman çhuranäcaman. Nishayqui-nishayqui munashayquita rurachinquipaj. 44¿Washäcuj, rasunpachuraj Davidpa willcallan canga? ¿Runapa wamranchuraj canga? Au, paypitam. Chaypis quiquin mandaj David manchapacur, Taytachacuycan. 45Llapan runapa ricay ñawinçhu purïshijnincunata Jesús niran: 46Moiséspa shiminta yaçhajcunapa llupinpa ama aywanquichu. Paycuna alli-tucullar rucapäcushalla purin. Pï-maypis manchapacunanta munan. Shuntacäna wasiçhüpis, micupacuyçhüpis ñaupa-ñaupallaçhu jaman. 47Biyüdacunapa imancunatapis ushyapan. Jinarcur alli-tucur Tayta Diosninchita mañacuj-tucun. Chaypita Tayta Diosninchi sumaj ñacachinga.


text: 1Chaypita Sauloga chaynuylam Munayniyog Jesuspa discïpuluncunata ashira wanuchinanpag. Chaymi sacerdöticunapa mas mandagnincagman aywara 2“Ordinta gomay Damasco marcachru Israel castäcuna gotucarcänan wayichru Jesús yachrachingannuy cawagcunata tarir, olgocunatas warmicunatas cay Jerusalén carcelman aywachimunäpag” nig. 3Chauraga Saulo ordinta apacurcur camiñupa aywayaptinmi nä Damasco marcaman nachrgayaptinga, mayänita jana pachapita alisca achicyaramura. Chauraga ricacarun alisca achicyayag chraupinchrümi. 4Chaura Sauloga pampamanmi ishquirun. Chaypitam mayasha cay nigta: “Saulo, Saulo, ¿imanirtag nogata gaticachrayämanqui?” 5Niptinmi Sauloga cay nin: “Tayta, ¿pitag cayanqui?” Niptinga cay nirunmi: “Noga cayä Jesusmi. Nogatam gamga gaticachrayämanqui. 6Cananga sharcuy jinaman yaycuy Damasco marcaman. Chaychrümi nishunqui juc runa imata ruranaypagsi”. 7Niruptinga Saulowan aywag runacunaga mana pitas ricapapäcurga aliscam manchacarärira. 8Chaura Sauloga pampapita sharcurcur rircäringanchrüga manam ima ricapuytas atiparachu. Chauraga paywan aywagcunam Saulotaga maquipita janchraypa pushapäcura Damasco marcaman. 9Chaychrümi cara quima junag mana ricapuyta atipayar, manatan imatas micurapishchu ni upyarapishchu. 10Nätan chay marcachrümi yachrara Jesuspa juc discïpulun Ananías jutiyog. Paytam Munayniyog Jesusga ricäparun jinarcurmi rimaparun: “Ananías” nir. Niptinmi payga “Munayniyog tayta, ¿imalapagmi gayayämanqui?” nirun. 11Chaura Munayniyog Jesusga cay nirunmi: “Ayway ‘Derëcha’ jutiyog cälliman Judas jutiyog runapa wayinta. Chaychrümi tarinqui Tarso marcapita Saulo jutiyog runata. Payga canan üra nogatam manacayäman. 12Chay manacayämarmi ricapurun Ananías jutiyog runa paycagman yaycur maquinta umanman chrurayur ñawin cuticächigta”. 13Niptin Ananiasga cay ninmi: “Munayniyog tayta, achca runam willapapäcamara chay Saulopita Jerusalenchru gamlapag cawag runacunata ima-aygatas lutan rurayanganta. 14Nätan cananga cayman aywarayämun fiju sacerdöticunapa mandagnin ordinta gosha captinmi, caychru gamman yupachicugcunata Jerusalén carcelman lapanta aywachinanpag”. 15Niptinmi Munayniyog Jesusga cay nin: “Ayway Saulocagta. Paytaga acrarayä juc casta runacunata, reycunata, nätan Israel castacunata nogapita willapacamunanpagmi. 16Nätan quiquïmi tantiachishag nogapa janä ima-aygatas alisca cunchunanta”. 17Chaura Ananiasga Judaspa wayinman chrarurga Saulopa umanman maquinta chrurayurmi cay nin: “Jesusman yupachicug-mayï Saulo, cay marcaman aywamuna camiñuchru rimapäshungay Munayniyog Jesusmi cachrayäman ñawiquita cuticächinäpag, jinaman Santu Espiritupa munayninchru cawanayta” ninagpag. 18Niptinga chayüram Saulopa ñawinpitaga ishquirun pescädupa escämannuy. Jinarcurmi ricapuyta yapay galayurun. Jinaman chaylam bautizächicurura. Nätan micuruptinga yapaymi calpansi chraramura. 19Chay Damasco marcachru Jesusman yupachicugcunawan Saulo cara ishcay quima junagran. 20Chaypitaga chaylam Israel castacuna gotucarcänan wayicunachru Jesuspita willapacuyta galacuyura cay nir: “Jesusga Diospa-mayinmi cara” nir. 21Chay niptin runacunaga mayacasha niragmi ricacarärin. Chaypitam tapunacurcara cay nir: “¿Manachu cay runaga wac Jerusalenchru Jesusman yupachicugcunata gaticachrag? Cay runaga fiju aywarayämun Jesusman yupachicugcunata sacerdöticuna mandagpa naupanman chrarcachir carcelman jitayunanpagmi”. 22Nipäcuptin Sauloga masmi Santu Espíritu yanapaptin “Jesusga Dios cachramungan salvacugmi” nir willapacura. Chaynuy niptin Israel casta runacunapagga manam ima nipäcunansi yachracarachu. 23Chaypita achca junag pasashachrümi Israel castacunapa mandagnincunaga rimanacarärira: “Saulota wanuchishun” nir. 24Nätan chay rimanacurcanganta Sauloga musyaruram. Chaura chay runacunaga pagas junagmi Damasco marcapa puncuncunachru shuyarapäcura, Saulo yargoptin wanuchipäcunanpag. 25Nätan Jesuspa discïpulucunaga jatun canastaman Saulota wiñarcurmi marca muyug altu pergapa, wascawan warcaypa pagaspa yargarärichira gueshpicunanpag. 26Chaypitam Jerusalenman nä chrarur Sauloga, Jesusman yupachicugcunawan gotucayta munara. Nätan paycunaga lapanmi manchapäcura “¿Razonpachur Jesusman yupachicugman muyurayan u yangachur niyan?” nir. 27Chaura Bernabëga pushacurcurmi Saulotaga chrarachin Jesuspa cachran ruragcunaman. Chaychrümi Saulopita willapara Damascoman aywayaptin camiñuchru Munayniyog Jesusta ricapunganta, jinaman Saulota rimapanganta, nätan willaparatan Damascochru yachragcunata mana mancharilar Jesuspita willapangantas. 28Chaura Sauloga Jerusalenchru Jesusman yupachicugcunawanmi puripäcura. 29Jinaman mana mancharilarmi Jesuspita willapacura. Chaynuytan griegopa rimag Israel castacunawansi alisca plëtupäcura. Chaura chay runacunaga Saulota wanuchiytam munapäcura. 30Chayta Jesusman yupachicugcuna tantiarärirga Saulota pusharärira Cesarea ningan marcamanmi. Chaypitam cachrarärira Tarso marcaman. 31Chaura chay wichancunaga Judeapas Galileapas Samariapas Jesusman yupachicug gotucagcuna cawapäcura shumaglam mana pisi gaticachraptin. Nätan waranpa waranpam mas aliman muyurcayara, nätan cawapäcuras Munayniyog Diosta manchacurmi, jinaman Santu Espíritu yanapaptin mas chraninmanmi muyurcayara Jesusman yupachicugcunaga. 32Nätan Pedroga marcan marcan Jesusman yupachicugcuna ricapacuyta puriyarmi, yaycuratag Lida marcachru Diospa raquishancunamansi ricapacug. 33Chaychrümi tarirura uncutucuywan gueshyag Eneas jutiyog runata. Chay Eneasga nä puwag watam uncutucusha cara. 34Chaura Pedroga cay ninmi: “Eneas, cananmi Jesucristo cuticächishunqui. ¡Sharcuy! ¡Cämayta alichay!” Niptin chayüram Eneasga sharcurun. 35Chayta ricarärirga lapanmi Lidachru yachragcunawan Sarón marcachru yachragcunaga muyurärin Munayniyog Jesucristopa runanman. 36Chaypin caratan Jope marcachru Jesusman yupachicug juc warmis. Paypa jutin cara Tabitam. Griego rimaychrüga ‘Tabita’ ninanga cara ‘Dorcas’ ninanmi. Payga cawag ali ruraycunalata rurayarmi, jinaman mana imaynag runacunata yanapayarmi. 37Chaura Dorcasga gueshyaruram, jinamanmi wanurura. Jinarcurmi cuerpunta maylarcurga altusman chrurarärira. 38Jopepita Lidaman cercalam cara. Chaura Pedro Lidachru cayanganta mayarärirmi Jesusman yupachicugcunaga ishcay runata cachracarärira Pedroman “¡Pasay-pachanar aywaläshun Jopeta!” nipäcunanpag. 39Chaynuy niräriptin chayüram Pedroga paycunawan aywara. Nä Jope marcaman chraruptinga, Pedrotaga yaycarärichin Dorcas chutarayangan wayimanmi. Chaychrümi Pedrota viüdacunaga lapan muyurärin wagaräcur. Jinarcurmi ricachipäcura Dorcas rurarcur gongan tünicacunata, jinaman jacuncunata. 40Chaura Pedroga lapan runacunatam washaman yargarachimun. Jinarcurmi gongorpacuyur Diosta manacurun. Chaypitam chay ayacagman rircärirga cay nirun: “Tabita, ¡sharcuy!” Niptinmi wanushaga rircäriramun. Jinarcurmi Pedrota ricapururga tayurpurura. 41Chaura Pedroga maquinpita charircurmi yanaparun sharcuyta. Chaypitam chaychru lapan viüdacunata, jinaman Jesusman yupachicugcunata gayarun, Dorcas cawayagta ricapäcunanpag. 42Dorcas cawacämunganpita musyarärira lapan runacunam chay Jope marcachru, jinaman achca runacunam Munayniyog Jesusta chrasquicarärira. 43Nätan Pedroga chay marcachru cara achca junagcunaran. Chaychru gorpachacusha cara Simón jutiyog runapa wayinchrümi. Chay gorpachag Simón cara garacunata curtig runam.


text: 1Khuyasqay wawqe panaykuna, noqa Pabloqa, Señor Jesucristopa munasqanman hinan, Diospa akllasqan apostolnin kani. Noqan wawqenchis Timoteopiwan ima qankuna Corinto llaqtapi iñiqkunata, hinallataq chay tiyasqaykichis Acaya provincia lawpi kaq llapallan iñiqmasinchiskunatawan saludamuykichis. 2Noqaqa Dios Taytanchistan, hinallataq Señorninchis Jesucristotawan iman mañakushani, qankunata hawkallata kawsachispa, tukuy imapi yanapasunaykichispaq. 3Alabasqayá kachun Señorninchis Jesucristopa Taytan Diosqa. Paymi ancha khuyapayakuq Taytanchisqa, hinallataq tukuy imapi yanapawaqninchis Diosqa. 4Ima problemayoqña, otaq ima ñak'ariykunapiña kaqtinchispas, Diosmi yanapaspa consuelawanchis. Saynapi noqanchispas, imaynan consuelasqa kashanchis, saynallatataq wawqe pananchiskuna ima ñak'ariypiña, otaq ima sasachakuypiña kaqtinkupas, yanapaspa consuelananchispaq. 5Imaynan Señorninchis Jesucristo anchata ñak'ariran, saynallataqmi noqanchispas paypi creesqanchisrayku anchata ñak'arinchis. Ichaqa Señorninchis Jesucristo ñak'arisqanraykun, Diospas noqanchista consuelawanchis. 6Noqaykuqa sufrishayku, Jesucristopi creespa, qankuna consuelasqa kaspaykichis, salvasqa kanaykichispaqmi. Diosqa noqaykutaqa consuelawanku, qankunata noqayku consuelanaykupaqmi, saynapi qankunapas allinta kallpanchakuspa, tukuy sasachakuykuna chayamuqtin, pacienciawan soportanaykichispaqmi, imaynan noqaykupas tukuy sasachakuykunata pacienciawan soportayku chay hinata. 7Noqaykuqa allintan yachayku, sichus noqayku hina qankunapas ñak'arinkichis chayqa, Diosmi qankunatapas consuelasunkichis noqaykuta hina. 8Wawqe panaykuna, noqaykuqa kaykunamantan yachanaykichista munayku: noqaykuqa Asia provincia lawpi kashaspaykun, sasachakuykunapi tarikuspa, anchata ñak'arirayku. Chay ñak'ariykuna pasasqaykuqa mana aguantay atinaraqmi karan. Chayraykun noqaykuqa piensarayku chayllapiña vidaykupas tukukapunanpaq. 9Chaymi noqaykuqa wañunaykupaq hinaña sentikurayku. Ichaqa saynata piensashaqtiykupas, chay sasachakuykuna pasasqaykuqa serviwarankun, amaña kikillaykupichu confianaykupaq, aswanqa Diosllapiña confianaykupaqmi. Paymi wañuqkunatapas kawsarichimuq (ancha atiyniyoq) Diosqa. 10Hinaspapas kikin Diosmi noqaykutaqa, wañuypa patallanpiña kashaqtiyku librawaranku. Hinaspapas payqa kunankaman librawashanku. Chayraykun noqaykuqa seguro kashayku, ima sasachakuykunaña hamuqtinpas, paymi librawanqaku, 11noqaykupaq qankuna Diosmanta mañapuwaqtiykichis. Sichus noqaykupaq ashka wawqe pananchiskuna orakuqtinkuqa, ashka creyentekunan Diosman graciasta qonqaku, Dios favorecewasqankumanta. 12Noqaykuqa concienciaykupin allinta yachakuyku mana llullakuspa, hinallataq cheqaqta rimasqaykuta. Saynata comportakuspan kawsarayku qankuna ukhupi, hinallataq llapallan runakunawan kashaspaykupas. Ichaqa manan piensasqaykuman hinachu imatapas ruwarayku. Aswanqa Diosmi anchata khuyakuwaspanku noqaykutaqa tukuy imapipas yanapawaranku. 13Kunanqa qankunamanmi escribimushaykichis fácil entiendena rimaykunallawan, saynapi allinta entiendenaykichispaq. Noqaqa anchatan munani, kay escribimusqayta leespa, chay manaraq allin entiendesqaykichista, 14allinta entiendenaykichista. Saynata entiendespaykichismi qankunaqa, Señor Jesucristo kutimuqtin, anchata kusikunkichis noqaykumanta. Saynallataqmi noqaykupas anchata kusikusaqku qankunamanta. 15Chay entiendesqaykichismanta seguro kaspaymi, noqaqa primerta qankunamanraq visitaq hamuyta munarani, saynapi qankunata ishkay kutita visitamuspa kallpanchanaypaq. 16Chaymi noqaqa piensarani Macedonia provinciaman riq hina qankunamanpas visitamunaypaq, saynallataq Macedonia provinciamanta kutimuspaypas, kaqmanta qankunata visitamunaypaq, saynapi Judea provinciaman viajeta seguiqtiy yanapaykuwanaykichispaq. 17Kunan nisqaykichis, kay plankunata ruwaspayri, ¿manachu allinta piensaraní? Qankunaqa piensawaqchispashchá, wakinkuna hina “arí” nishaspay, tumpa unayninmanqa “mana” ninaypaq. Ichaqa manan chayqa saynachu. 18Noqaykuqa imapas rimasqaykutaqa cumpliykupunin. Chaykunamantaqa Diosmi testigo. 19Ichaqa wawqenchis Silvano, Timoteo, hinallataq noqapas Diospa Wawan Jesucristomantan allin willakuykunata qankunaman willamuraykiku. Chaymi niykichis, Jesucristoqa manan huk-huktachu riman. Aswanmi Jesucristoqa ima rimasqantapas cumplinpuni. 20Diospa llapallan prometesqankunaqa Señorninchis Jesucristopin cumplikun. Chayraykun Diosta alabaspanchisqa Señor Jesucristopa sutinpi “Amén”, ninchis. 21Diosmi qankunatapas, hinallataq noqaykutapas qaqata hina iñiyninchispi takyachiwanchis, saynapi ama ishkayaspa, Señor Jesucristowan huklla kananchispas. Hinaspapas Diosmi noqanchistaqa akllawaranchis, payta servinanchispaq. 22Hinaspan Diosqa Santo Espiritunta qowaranchis huk señalta hina, sonqonchispi kananpaq. Chaymi noqanchisqa yachanchis, Diospa wawanña kasqanchista. Diosqa tukuy ima ofrecesqantapas qowasunchismi. 23Kunan nisqaykichis, Diosqa allintan yachan, noqaqa sichus qankunaman visitamuspayqa, (q'aqchaykichismanmi tukuy mana allinkuna ruwasqaykichismanta), hinaspan qankunaqa llakikuwaqchis. Chayraykun noqaqa manaraq qankunamanqa visitamuraykichisraqchu. Ichaqa qankunaman visitamuytaqa cheqaqtapunin munarani. Kay nisqaymantaqa kikin Diosmi testigo. Sichus llullakuspa rimashani chayqa, Diosyá castigawachun. 24Kay nisqaykuwanqa manan obligashaykichishchu “kaypin creenayki otaq waqpin creenayki” nispachu. Noqaykuqa ñan yachaykuña Jesucristopi cheqaqtapuni creesqaykichistaqa. Chayraykun noqaykuqa munayku qankunata yanapayta, saynapi kusisqa kawsanaykichispaq.


text: 1Diospa yanapaqninkuna kaspaykum ruegakamuykiku, amayá despreciaychikchu Diospa hatun favornintaqa. 2Paymi nin: Favorecenay tiempopim uyarirqayki. Salvanay punchawpim yanaparqayki. Kunanqa favorecenan tiempoñam, kunanqa salvanan punchawñam. 3Pipas mana urmarunanpaqmi mana allin ejemplotaqa mana qonikuchu chaynapi Señorpaq rurasqaykumanta ama pipas yanqakunata rimanankupaq. 4Aswanqa lliwpim qawachikuniku Dios serviq kasqaykuta pacienciakuspa, ñakarispa, muchuykunapi kaspa, sasachakuykunata aguantaspa, 5azotesqa, carcelasqa, chaqwakunapi, sasa llamkaypi, mana puñusqa hinaspa yarqaymanta. 6Dios serviq kasqaykutam qawachiniku chuyanchakuspayku, cheqap kaqta reqsispayku, pacienciakuspayku, sumaq sonqo kaspayku, Chuya Espirituyoq kaspayku, cheqapta kuyakuspayku, 7cheqapta willakuspayku hinaspa Diospa atiyninwan ruraspayku. Diospa munasqanman hina kawsaspaykum armawan hina peleaniku hinaspa defiendekuniku. 8Hukpim alabasqa kaniku, hukpiñataqmi cheqnisqa, hukpim ñoqaykumanta allinta rimanku, hukpiñataqmi mana allinta, llulla rimaqpaqmi hapiwanku cheqapta rimachkaptiykupas. 9Reqsisqa kachkaptiykupas mana reqsisqapaqmi hapiwanku. Wañusqapaqñam hapiwanku, ichaqa kawsachkanikuraqmi, maqawaptinkupas manaraqmi wañunikuraqchu. 10Llaki kaptinpas tukuy tiempom kusisqalla kaniku, wakcha kaspapas apuyachichkanikum achka runata, mana imayoq kaptiykupas kapuwachkankum tukuy imayku. 11Corinto llaqtapi kaq wawqe-panikuna, kaytaqa tukuy sonqoykuwanmi nimuykiku mana recelaspa. 12Ñoqaykuqa mana recelaspam kuyaykiku, qamkunam ichaqa recelowan kuyawankiku. 13Huk tayta churinta ruegachkaq hinam ruegakuykichik, kuyasqaykuman hinayá qamkunapas sonqoykichikta kichariychik. 14Ama kuskanchakuychikchu Señorpi mana iñiqkunawanqa, mana tupaqnintin yunta watarusqa hinam kawaqchik. Allin ruraqqa manam kuskanchakunmanchu huchallapi purikuqmanqa nitaqmi achkiypas kuskanchakunmanchu tutayaymanqa. 15Cristoqa manam allinqa kanmanchu diablowanqa, nitaqmi Diospi iñiqpas hukllaqa kanmanchu mana iñiqwanqa. 16Diospa templonqa manam taytacha-mamachakunapaqchu. Ñoqanchikqa kawsaq Diospa templonmi kanchik, kikin Diosmi nirqa: Paykuna ukupim yachasaq. Paykuna ukupim purisaq. Paykunapa Diosninmi kasaq. Paykunañataqmi kanqa runaykuna. 17Señor nintaqmi: Paykuna ukumantayá lloqsiychik. Paykunamantayá sapaqchakuychik. Amayá hapiychikchu millakuypaq kaqkunataqa. Hinaptinqa chaskisqaykichikmi qamkunataqa. 18Hinaptinqa ñoqam kasaq Taytaykichik, qamkunañataqmi churiykuna kankichik, ninmi tukuy atiyniyoq Señor.


text: 1Noqa huertayman yaykuniña, panitáy, warmisitáy. Noqaqa mirraytawan, sumajta q'apashaj jawinasniytawan oqharikuniña. Panalniypa misk'intapis mikhuniña. Vinoytawan, lecheytawampis ujyaniña. 2Noqaqa puñorqani; chaywampis, sonqoyqa mana puñusharqachu. Noqaqa uyarerqani munasqayta punkumanta wajyamuwajta: Kicharimuway, chunkitúy, panitáy, palomitáy. Umayqa chhullawan joq'opachaña. Ch'isin chhullamusqanwan chujchasniymanta yaku sut'uramushan, nispa. 3P'achayta lluch'ukorqaniña. Imaynatataj ujtawan p'achayta churakusajri? Chakisniytapis yakuwan mayllakorqaniña. Kunanqa ujtawanchu ch'ichichakusaj? 4Munasqayqa punku jusk'unta makinta jaywaykamorqa. Chantá sonqoy wawayajtin, tukuy cuerpoyqa kharkatirerqa. 5Noqaqa sayariytawan, munasqay yaykumunampaj punkuta kicharej rerqani; rishajtiytaj, makiymanta mirra sut'usharqa dedosniymanta punku wisq'anaman. 6Punkuta kicharinaypajrí munasqayqa ripusqaña; manaña chaypichu kasqa. Ajinata parlamusqan chinkapojtin, sonqoyqa waj jinaman tukorqa. Payta mask'arqani, manataj tarikaporqanichu; wajyajtiypis, mana kutichiwarqachu. 7Jinapi llajtata qhawaspa muyoj soldados taripawaytawan, maqaspa nanaykuchiwarqanku. Perqa patamanta qhawaj soldadostaj mantayta qhechuwarqanku. 8Jerusalenmanta sipaskuna, jurawaychej, munasqaywan tinkukuspa, willaripunawaykichejta munakunawanmanta wañushasqayta. 9Munasqaykeqa imapitaj ujkunamanta aswan sumaj kasqari, tukuy warmismanta aswan k'achita warmi? Munasqaykeqa imapitaj ujkunamanta aswan sumaj kasqari, ajinata jurachinawaykupajri? 10Munasqayqa chunka waranqa runas ukhupi sut'i rejsikun. Payqa alajitu, joberotaj. 11Umanqa qori jina, chujchasnintaj chhurkus, cuervo nisqa p'isqo jina yana. 12Ñawisnenqa yaku kantupi kashaj ulinchus jina, lechewan mayllasqa jina, maychus kanampi valorniyoj rumis jina churasqa. 13Uyitasnenqa ima munay q'aparishaj t'ikasniyoj huertas jina. Simenqa lirio t'ikamanta mirra sut'umushanman jina. 14Makisnenqa qorimanta barras jina, jacinto nisqa valorniyoj rumiwan k'achanchasqa. Cuerponqa llusk'achasqa marfil nisqa tullu jina, zafiro nisqa valorniyoj rumiswan k'askachisqa. 15Chakisnenqa mármol nisqa rumimanta sayantas jina, qori chukus patapi sumaj churasqa. Rijch'aynenqa Líbano jina, sumaj ajllasqa cedro sach'a jina. 16Simenqa may misk'i, paytaj mayta munakunapaj jina. Ajina ari noqaj munakusqayqa. Ajina ari chay kawsaqeyqa, Jerusalenmanta sipaskuna.


text: 1¿Imaraykutaq suyukunaqa awqa sayarinku? ¿Imaraykutaq llaqtakunaqa yanqapaq yuyaychanakunku? 2Señor Dios contran, hawisqan rey contran kay pacha reykunaqa sayarinku, kamachikuqkunan huk-nisqalla rimanakunku. 3Paykunan qaparinku: ¡Watawasqanchiskunata p'itirqarisun! ¡Watunkunata paskarqarisun! nispa. 4Hanaq pachapi kamachikuqqa asikunmi, Señor Diosqa paykunata asipayanmi. 5K'arakta phiñakuspan paykunata mancharichin, sinchi phiñasqan paykunata nin: 6–Ch'uya orqoy Sionpin reyniyta churaniña, nispa. 7Ñoqan Señor Diospa kamachikusqan simita willasaq: Señor Diosmi niwanña: Qanmi churiy kanki, kay p'unchaymi ñoqa churiyayki. 8Mañakullaway, suyukunatan qosqayki herenciayki kananpaq, lliw teqsimuyuntintan qosqayki kaqniyki kananpaq. 9Fierro tawnaykiwanmi suyukunata waqtanki, k'arpa mankata hinan paykunata p'akinki, nispa. 10Kay pacha reykuna, kayta uyariychis, kay pacha kamachikuqkuna, anyaykusqata hap'ikuychis. 11Manchakuywan Señor Diosta yupaychaychis, khatatataspa ñawpaqenman k'umuykuychis. 12Churita yupaychaychis, usqhayllatan k'arakta phiñakunman, paqtan phiñakuspa qonqaylla wañuchisunkichisman. ¡Kusisamiyoqmi llapa payman k'askaykukuqkunaqa!


text: 1Estebanta wañuycachiptin, Saulupis aunir cushicuran. Chay junaj Jerusalén marcaçhu jutucaj irmänucunata runacuna chiquicarcäriran. Tucuy-jinanpa jaticaçhar ushyaran. Irmänucunana mashtaypa-mashtar jishpicäriran Judea quinranpa, Samaria quinranpa. Jesúspa caçhancunam ichanga Jerusalén marcallaçhu juyaran. 2Waquin Tayta Diosninchita manchapacuj runacunana Estebanpa ayanta pampaycäriran. Llaquicuywan sumaj wagaran. 3Saulumi ichanga jutucaj irmänucunata wasin-wasin jaticaçharan. Charir, warmitapis, ullgutapis jançhacurcur carsilman aparan. 4Jerusalén marcapita jishpij irmänucuna may-chaymanpis aywacuran Jesúspa shiminta willacuraycar. 5Felipipis Samaria marcaman çhayar, Washäcujpita willapäcuran. 6Achcaj runa wiyacäriran. Tayta Diosninchi camacächishanta Felipe ruraptinpis, cushish juturpaycaran. 7Tucuy-niraj jishyaçhucunata, cumllucashcunata, wijrucunata, supay pucllacushancunata Felipe allchacächiran. Jarguptin, supaycuna japarpaycar jishpicuran. 8Chaynuypa Samaria marcaçhu llapan runa sumaj cushicäriran. 9Chay marcaçhu Simónpis caycaran. Payga chapata rurar unaypita-pachana llapan Samaria runata riguichiran: Musyapacuj cä nir. 10Musyapacuj cä niptin, runacuna llapan-yupay shiminta wiyacuran. Warmi ullgupis niran: Cay runa rasunpa Tayta Diosninchipa maquinçhu cawan. Munayninwan imatapis ruraycan. 11Unaypita-pacha Simónpa shiminta runacuna wiyacuran musyapacuj cayninwan riguichiptin. 12Felipim ichanga tantiyachicuran: Tayta Diosninchi shuyaraycämanchi. Maquinçhu cawashun. Washäcuj Jesúspis jishpichimänanchi-raycur wañuyman çhayasha nir. Chaura shiminta çhasquicur, warmi ullgupis ushyacuran. 13Quiquin musyapacuj Simónpis Jesúspa shiminta çhasquicur, ushyacuran. Felipe jishyaçhucunata allchacächir, supaycunata jargur, tucuy-jinanpa Tayta Diosninchi munayniyuj cashanta musyachicuycaran. Chaymi Simónpis cushish ricaparan. Mana caçhariranchu. 14Samaria runacunapis Tayta Diosninchipa shiminta çhasquicushanta mayar, Jesúspa caçhancuna Jerusalén marcapita Pedrutawan Juanta caçharan. 15Paycuna Samaria marcaman çhayar, llapan irmänucunapaj mañacapuran Espíritu Santupa maquinçhu cawananpaj. 16Samaria marcaçhu irmänucunata Tayta Diosninchipa maquinçhu purinanpaj Espíritu Santu manaraj chariranrächu. Manchäga Jesúspa maquinçhu cawayta munar, ushyacushalla caran. 17Chaymi irmänucunapa umanman maquinta çhuraycur: Tayta, cay runacunata yanapaycullay nir Pedruwan Juan mañacuptin, Espíritu Santu charicurcuran. 18Jesúspa caçhancuna runacunapa umanta yataycur mañacuptin, Espíritu Santu charicurcushanta musyapacuj Simónpis ricaran. Chaymi jillayta munachiran: 19Munayniquita nuwatapis ranticaycallämay. Nuwapis runapa umanta yataycuptï, Espíritu Santu charicurcunanta munä nir. 20Pedruna niran: Jillaynintiqui ñacayman ayway. Tayta Diosninchi jaramashanchita mana ranticunchichu. 21Tayta Diosninchi shunguyquita musyaraycan. Juchallapaj yarparaycanqui. Chaymi Espíritu Santupa maquinçhu cawanayqui mana camacanchu. Ama purïshimaynapishchu. 22Cananga jucha aparicushayquipita wanacuy. Wanacur mañacuptiqui, Tayta Diosninchi juchayquita jungaycur manaçhi yarparanganachu. 23Chiqui runa cashayquita musyä. Jucha caçhariyta mana junquichu. 24Chaura musyapacuj Simón niran: Nuwapaj Tayta Diosninchita mañacuy, ari. Nimashayquicuna ama çhayaycamächunchu. 25Chaypita Pedruwan Juan willapäcuran Jesústa ricashantapis, shimintapis. Jinarcur Samaria uranpa Jesúspa shiminta willapäcuräcur Jerusalén marcaman cuticäriran. 26Chaypita Tayta Diosninchipa anjilnin ricariparcur, niran: Felipe, cananga Jerusalén marcapita Gaza chunyaj pacha quinranpa yarpuj caminupa ayway. 27Chaymi Felipe aywaran. Caminuçhu Etiopía marca runata tariparan. Payga mandaj warmi Candacespa jillay charajnin caran. Jerusalén marcaman Tayta Diosninchita manchapacuj aywarunaj. 28Cärunwan cutir, Tayta Diosninchipa willacujnin Isaías isquirbishanta liguiycaran. 29Chaymi Espíritu Santu Felipita shacyächiran: Tagay cäruyujta taripay. Tariparcur, cäruyujta yanagay nir. 30Chaura juclla aywaran. Cäruyujwan tincur, unay willacuj Isaías isquirbishanta liguijta wiyar, tapuran: ¿Liguishayquita tantiyanquichu? nir. 31Payna niran: Pipis mana tantiyachimaptin, ¿imanuyparaj tantiyashaj? Jigamuy. Tantiyaycächillämay, ari. 32Liguiycashan libruçhu isquirbiraycaran: Pishtapaj uyshata apashan-yupay payta apasha. Millwanta rutuptin mana japarashan-yupay, mana rimacushachu. 33Pampaman çhuraptinsi, pipis mana nanachicushachu. Wamran mana captin, ¿piraj imallatapis rimarcunman? Cay pachapita illaricunanpaj wañuycachisha. 34Liguiyta ushyarcur, Etiopía runa Felipita tapuran: Tayta, tapucushayqui. Willacuj Isaías, ¿pipätaj isquirbiran? ¿Quiquinpächu, jucpächu? nir. 35Chaymi quiquin liguishallanwan: Alli willapata willapäshayqui nir Jesús pï cashantapis tantiyachiran. 36Aywarcaycashançhu yacuta tarir, Felipita niran: Cayçhu yacu caycan. ¿Manachu ushyaycachillämanquiman? 37(Felipina niran: Llapan shunguyquiwan çhasquicuptiqui, ushyachishayqui. Etiopía runana niran: Au. Jesúsga Tayta Diosninchipa Wawan. Llapan shungüwan çhasquicü.) 38Chaura cärunta içhiycachir, ishcanin yacuman yarpuran. Felipe ushyachiran. 39Yacupita llucshircuptin, Espíritu Santu Felipita apacuran. Etiopía runa Felipita mana ricarannachu. Ichanga cushish aywacuran. 40Chaypita Felipe Azoto marcaçhüna ricacuran. Marcan-marcan Jesúspa shiminta willapäcuräcur, Cesarea marcacaman çhayaran.


text: 1- 2 Corinto marcaçhu, Acaya quinrançhu jutucaj irmänucuna, nuwa Pablo, Washäcuj Jesúspa caçhan cashpä irmänunchi Timoteuwan ishcanï cartacallämü. Tayta Diosninchi camacächiyninpa Jesúspa shiminta willapäcur puriycä. Tayta Diosninchipis, Tayta Jesucristupis yanapayculläshunqui. Allilla cawaycachilläshunqui. 3Tayta Diosninchita alliman çhurayculläshun. Payga Taytanchi Jesucristupa Taytan. Alli shungu cashpan sumaj llaquipämanchi. Shacyächimanchi. 4Tucuy-jinanpa ñacaptïpis, shacyächiman. Shacyächimashan-jina ñacajcunatapis shacyächinä camacan. 5Washäcuj Jesús-janan sumaj ñacachimashan-tupu nuwacunata Tayta Diosninchi sumaj shacyächiman. 6Shacyaycächimaptin, jamcunata shacyächinajpis camacan. Jamcuna-raycur ñacayman çhayashcä. Tayta Diosninchim ichanga llaquipämashpan shacyächiman. Canan jamcunatapis llaquipar, shacyächijman Tayta Diosninchiman sumaj yupachicunayquipaj, jishpichishunayquipaj. Chaymi jamcunapis ñacayman çhayar, ama yamacanquichu. 7Washäcuj Jesús-janan llapanchi ñacayman çhayashcanchi. Tayta Diosninchim ichanga llaquipämashpanchi shacyächimanchi. Chaymi shacyächishunayquita sumaj musyä. 8Irmänucuna, Asia quinrançhu imanuy-imanuy ñacashätapis willashayqui. Juyupa ñacachimaptin, mana içhipushcächu. Cawaytapis mana yarpashcächu. 9Wañuy janäçhu caycasha. Chaycuna çhayapamaptin, cawaynïpis, wañuynïpis mana nuwapitachu cashanta tantiyacushcä. Chayraj Tayta Diosninchiman sumaj yupachicuyta yaçhacushcä. Payga wañushcunatapis cawarachin. 10Quiquinmi wañuypitapis washämasha. Washämashannuylla imaypis jishpichimanga. Cananga imaman çhayarpis, jishpichimänanta sumaj yupachicü. 11Washämänanpaj Tayta Diosninchita mañacärinqui, ari. Mañacärishayquita wiyaptin, achcaj runapis Tayta Diosninchita ninga: Taytallau Tayta, ima allish Pablutawan Timoteuta sumaj yanapashcanqui nir. 12Irmänucuna, tincupämajcuna imata rimamaptinsi, mana llullacushcächu. Shungüpis musyan. Ricay ñawiquiçhüpis alli cawashcä. Tayta Diosninchipa maquinçhu cawar, mana alli-tucüchu. Mana runacuna ashishantachu willapäcur puriycä. Manchäga llaquipämashanpita Tayta Diosninchipa shiminta willapäcuycä. 13Cartacamurpis, shungü yarpashanta mana pacallar cartacamushcä. Cartacamushäta liguir, sumaj tantiyacärinquiman. 14Waquinniqui mayna shungüta musyapashcanqui. Chaymi Taytanchi Jesús cutimuptin, nuwacunapaj ninquipaj: Ima allish Jesúspita willapämasha. Jamcunapäna nishaj: Ima allish Jesúspa shiminta çhasquicusha. 15- 16 Jamcunata musyapajmi. Chaymi ishcay cutipa watucuyta yarparsi Macedonia quinranpa aywar, çhayamuyta yarpashcä. Cutimurpis, çhayamuyta munashcä. Chaypitaraj Judea quinranpa cuticüman caran. Cuticuptï, jamcunapis yanapämanquiman caran. 17Mana çhayamuptïmi ichanga, ama yarpanquichu: Chay runa shiminta mana çharcunchu nir. Nuwa mana ishcay-quimsatachu rimä. 18Tayta Diosninchi shiminta çharcushan-jina nuwapis shimïta çharcü. Aunir, mana jipaman cutiricüchu. 19Washäcuj Jesúspis Tayta Diosninchipa Wawan cashpan shiminta çharcuran. Paypita willapäcurcaycä Timoteuwan, Silvanuwan quimsanï. 20Washäcuj Jesús Tayta Diosninchi aunishanta llapallanta çharcun. Aunishanta çharcushanpita: Chaynuy caycullächun nir Tayta Diosninchita alliman çhuranchi. 21Paymi acracamashcanchi Washäcuj Jesúspa maquinçhu cawananchipaj. Shungun munashannuy cawananchipäpis yanapaycämanchi. 22Canan wawan cashanchi musyacänanpaj Espíritu Santu maquinçhu puriycächimanchi. 23Irmänucuna: Watucushayqui nirpis llaquicuyman çhayanayquita mana munar, Corinto marcaman mana shamushcächu. Jamcunawan alli ricanacuyta munashäta Tayta Diosninchipis musyan. 24Tayta Jesúspa maquinçhu cawaycaptiqui, maquichacunaj mana camacanchu. Manchäga alli shimilläpa imatapis tantiyachishayqui llapan shunguyquiwan Tayta Diosninchipa maquinçhu cushishalla cawanayquipaj.


text: 1Chaymandaqam chay musqoypishina suq anjilta rikarqay, syilumanda shamuykaqta. Payqam atun talalamba llabinda, ancha atun kadinata piskakushpa shamurqan. 2Chaymandaqam chay anjilqa chay atun manchaypaq qotur layata piskarqan. Chay qotur layallam chay unay uchata rurachikuq kulibrapis karqan. Payllam dyablu, Satanaspis shutin. Kanan chay anjilqam chay dyabluta piskashpa, mil watakunapaq chay atun kadinawan watarqan. 3Chayshina watashpaqam, chay manchaypaq talalanman wichukurqan. Chayshina wichukushpaqam, chay talalanda llabishpa, suq atun silluwan sillarqan, chay dyablu ama lluqshinambaq. Chaymi chay dyabluqa mil watakunata mana atinqachu ingañayta kay pachapi tiyaqkunataqa. Piru chay mil watakuna pasaptinqam, chay dyabluqa chay manchaypaq talalanmanda lluqshishpa, rin ingañariq runakunata, warmikunata suq tyimpitupaq. 4Chaymandaqam rikarqay trunukunata. Chay trunukunapiqam kamachikuqkuna tiyaykarqanllapa. Chaqa Tayta Dyusmi paykunataqa numbrashqa karqan, suqkunata jusgananllapa. Rikarqanipis achka wañushqakunapa almangunata. Paykunaqam manaraq wañushpaqa, Tayta Dyus nishqanda, Churin Jisukristupa shumaq nutisyanda allita yachachikurqanllapa. Chaqa paykunaqam mana ni chay tigri laya animalta ni rritratunda adurarqanllapachu. Munaptinllapa siñalayta urkunllapapi makinllapapi chay animal layapa siñalninwambismi, paykunaqa mana dijakarqanllapachu siñalanambaqqa. Chaymi chay animal layata aduraqkunaqa chay kriyiq masinchiqkunapa umangunata pitishpa, wanchirqanllapa. Piru Tayta Dyusqam chay wanchishqa kriyiq masinchiqkunata kawsachimurqan, chay mil watakunapaq Jisukristuwan pulla kamachikunanllapa. 5Chaqa Tayta Dyusqam manaraq ni pita kawsachimushpa, puntata chay wanchishqa kriyiq masinchiqkunata rin kawsachimuq. Chaymandaqam chay mil watakuna pasaptinraq, chay suq wañushqakunatapis rin kawsachimuq. 6Chay punta kawsamuqkunaqam ancha kushikunqallapa. Chaqa Tayta Dyusmi paykunataqa akrashqa, paypaqlla kashpa, amana nunka wañurinanllapa. Ashwanmi paykunataqa rin numbraq, paypa, Churin Jisukristupa kuranguna kanambaqllapa. Chaymi paykunaqa Jisukristupa pullan mil watakunata rinllapa kamachikuq. 7Chay mil watakuna pasaptinqam, Dyuspa suq anjilnin chay manchaypaq llabishqa talalanda rin kichaq. 8Kanan chay dyabluqam chay talalanmanda lluqshishpa, kay munduman kutimushpa, yumbay nasyungunapi achka runata, warmita rin ingañaq. Chaymi paykunaqa rinllapa tandakaq chay nasyun Gugpi tiyaqkunawan, Magugpi tiyaqkunawambis. Dyabluqam yumbay paykunata ingañashpa, rin tandaq ancha achka suldadukunata, Dyuswan pilyananllapa. Aqoshina kaptinmi, mana pipis atinqachu yupayta. 9Chayshina tandakashpaqam, chay ancha achka suldadukuna kay mundupa tukuy ladungunamanda rinllapa shamuq, Dyusta kasuqkunapa lugarninda, Dyus kuyashqan llaqtanda kurralananllapa. Piru Tayta Dyusqam syilumanda ninata kachamushpa, yumbay paykunata rin rupachiq. 10Chaymandaqam chay ingañakuq dyabluta rin wichukuq chay asufriwan miraykaq ninaman. Chay ninapim punchawnindin tutapnindin tukuy tyimpu rin padisiq chay tigri laya animalwan, Dyuspaq chay rimaq tukuqwan. 11Chaykunata rikashpaqam, suq atun yuraq trunuta rikarqay. Chay trunupiqam Dyus tiyaykarqan. Kanan kay pacha syiluwanmi paypa ñawpanmanda limpuna ushyakarqan. Mananam ni ashlita kidarqanchu. 12Chaymandaqam rikarqay yumbay wañushqa kamachikuqkunata, mana kamachikuqkunata Dyuspa yuraq trunumba ñawpambi shayaykaqta. Chaqa Tayta Dyusqam wakin paykunataqa mar yakupa ukunmanda tandashqa karqan. Wakin paykunataqam wañushqakunapa lugarninmanda tandashqa karqan. Chay lugar Dyus kashqambiqam librukunapis karqan. (Chay librukunapiqam, Tayta Dyus iskibrishqa karqan runakuna, warmikuna tukuy ima rurashqangunata.) Chay librukunatam kicharqan liyinambaq. Chaymandaqam suq laya librutapis kicharqan liyinambaq. (Chay librupiqam Tayta Dyus iskibrishqa karqan paypi yumbay kriyiqkunapa shutingunata, paywan pulla tukuy tyimpupaq kawsananllapa.) Chay libruqam “Kawsaqkunapa Librun” shutin. Chaymi chay punta librukunata liyishpa, Tayta Dyusqa chay runakunata, warmikunata jusgarqan tukuy ima rurashqangunapaq. 14Chaymandaqam wañushqakunapa lugarninda chay miraykaq ninaman wichukurqan. Wañuytapismi chayman wichukurqan chinganambaq. Kanan runakunapa ichu warmikunapa shutingunata mana tariptin chay kawsaqkunapa librumbiqam, paykunatapis wichukurqan chay miraykaq ninaman. Chayshina chay ninaman wichukuptinqam, ultimu wañuy rin kaq.


text: 1Pedruwan Juanqa runakunata yach'achiyatinllaraq, kurakuna ch'aran, Dyusta adurananllapa wasipa kuytakuqninkunawan, saduceo runakunawan ima. 2Paykunami piñakusha karanllapa, Pedruwan Juan, kaynu runakunata yach'achishanpaq: "Tayta Dyus, Jesusta wanushanmanta kawsachimushanraykumi runakunapis wanurqa qashan kawsamuyanqa" nir. 3Chaypaqmi aypar, apar karsilaranllapa allaqninkaman, chay diyaqa tardina katin. 4Chaynumapis, Pedruwan Juan yach'achikushanpiqa achka runakuna uyakurqa kriyishallapana karan. Chaymi chay kriyiqkunaqa ullqukunala yaqqa sinku milna (5,000) kasha kanqa. 5Allaqnin diyaqa Jerusalenpi tantakaranllapa, Israel runakunapa mantaqninkuna, Moise's mantakushanta yach'ar yach'achikuqkuna ima. 6Chaypiqami karanpis, kurakunapa mantaqnin Anas shutiq runa. Chaynulla pullanqa karanpis Caifa's, Juan, Alejandro ima. Tukuylla chay kurakunapa ayllun kaqkunapismi, chaypi karanllapa. 7Paykunami kach'akuranllapa, Pedruwan Juantaqa paykunaman apananllapapaq. Chaymi ch'aypinllapapi shachir tapuranllapa, kaynu nir: --¿Mayqan mantashutinllapataq, pipa shutinwantaq, kaykunata rurayankillapa qamkunaqa? nir. 8Pedruqa Santu Ispirituwan karmi, niran: --Pwiblukunapa rukunkuna, mantaqninkuna ima. 9Qamkuna tapumankillapa uk qishaq runata allichashayllapalapaq, yach'anaykillapapaq imanumi rurasha kanillapa, nir. 10Chaynu katinqa, qamkunata willashaykillapa, tukuy Israel pwiblupi yach'ananllapapaq. Kay runa alliyasha naypaykillapapi shaqqami, alliyasha Nazaretmanta Jesucristupi kriyishanrayku, chay mayqantach'i qamkuna kruspi klabaraykillapa, payrayku. Chaynu klabatkillapamapis Dyusmi paytaqa kawsachimuran. 11Jesucristutami qam llutakuqkuna, kay rumiqami mana sirbinchu nir itakutkillapamapis, ashwan kusa shumaq rumipaqna tikrakasha. 12Manami ukkunapiqa washakayta puytinchikchu. Chaqa Tayta Dyusqa kay pachapi, maypipis mana qumashanchikchu uk runata payrayku washakanallapapaqqa nir. 13Chaynu nir, Pedruwan Juan mana istudyasha karmapis, mana manchakur imachu kusata rimaqta uyaparllapami karguyjunkunaqa kusata dispantakaranllapa. Chaynullami kwintata qukaranllapa, kay runakunaqami Jesuspa yach'akuqninkuna kasha nir. 14Chay alliyasha runapis chaypi paykunawan katin, mana mayqanpis imatapis willayta puytiranllapachu. 15Chaymi paykunaqa, Pedruwan Juanta waqtaman lluqshichir, ukninllapa ukninllapa tapunakur parlaqllapa. 16Chaymi kaynu ninakuqllapa: "¿Imatataq rurashunllapa kay runakunawanqa? Tukuy kay Jerusale'n pwiblupi taqkunami yach'ayanllapa kay shumaq milagruta rurashanllapapaqqa, manami mana niytaqa puytinchikllapachu. 17Chayraykumi, Jesuspaq rimar yach'achikutinllapa kriyir, ama achkayananllapapaqqa, alli abisar kach'ashunllapa amana mayqantapis Jesuspaqqa parlar purinanllapapaqnachu". 18Chaymi Pedruwan Juantaqa, qayamur willaranllapa, ama mayqantapis Jesuspa shutinpi rimarqa yach'achinanllapapaqnachu. 19Chaynu nitinllapamapis, Pedruwan Juanqa niranllapa: --Qamkunalla yarpuyllapa. ¿Allinchu kanqa Dyusta manana kasur qamkunatana kasushunayllapapaq? ¿Manaqachu Tayta Dyustaraq naypaqtaqa kasunayllapapaq allin kanqa? 20Manami nuqakunaqa uyarayta puytinillapachu rikashayllapamanta, uyapashayllapamantaqa. 21Piru chay karguyjunkunaqami amana chayta rurananllapapaq alli abisar, dijatinllapana riran. Manami imanupis kastigayta puytiranllapachu. Chaqa tukuy runakuna alabaranllapa Dyusta, 22chay kuju runa kwarinta añuyjun karmapis alliyashanrayku. 23Pedruwan Juanqa, prisu kashanmanta lluqshishana karllapaqa, rir tantanakuranllapana tukuy kriyiq masinkunawan. Chaymi chay kurapa mantaqninkuna, tukuy ruku mantakuqkuna, imanu willashanllapatapis, parlaranllapa wakinninkunataqa. 24Chaymanta uyakurllapaqa, tukuyninllapa tantala mañakuranllapa Dyusman, kaynu nir: "Taytayllapa qammi rurarayki syiluta, pachata, mar yakuta, tukuy chaykunapi kaqkunata ima. 25- 26Chaynu karmi Santu Ispirituykiwan rimachirayki unay rimaqniki Davidta, kaynu ninanpaq: '¿Imapaqtaq rimapakunllapa pwiblukuna? ¿Imapaqtaq parlanllapa mana imata yach'ar, mana allin ruraykunapaqqa? Kay pachapiqa mantakuqkuna piñakunllapa, chaymanta-shuypaqa pulla ch'iqninllapa Tayta Dyusta. Chaynulla Dyus Akrashan Cristuntapis ch'iqninllapa'. 27"Tayta Dyus, chiqaptami David nishannulla kasha. Gubyirnu Herodes, mantakuq Poncio Pilato kay pwiblupi tantakaranllapa, uklawmanta runakunawan, chaynulla kay Israel pwiblumanta runakunawan ima, chay akrashayki kusa allinla Wamrayki Jesusta ch'iqnir. 28Chaynu katinmi, ruraranllapa qam imanuch'i yach'aynikiwan pasananpaq nisha karayki chaynulla. 29Kananqa Taytituy rikay-ari imanu abisar dijashallapa nirmapis. Chaynu katinmapis kay sirbishuqnikikunata yanapamayllapa shachinakur qampa rimanaykita yach'achikunayllapapaq. 30Qampa pudirnikiwan yanapamatkillapa, mana ruraypaqkunata, kusa shumaq milagruta ruranayllapapaq. Chaynulla qishaqkunata allichanayllapapaq ima, kusa allinla Wamrayki Jesuspa shutinwan" nir. 31Chaynu nir mañakur tukchitinllapaqa, chay tantakashanllapa wasiqa kuyuq qallariran. Chaymi chay kutilla, tukuyninta Santu Ispiritu balurta qur yanaparan. Chaymi chaymanta-pacha ashwan mana manchakur imanachu mas animakur ima rimaq qallariranllapa Dyus nishanlatana. 32Tukuy kriyiqkunami achka karllapamapis, chayllata yarpuqllapa. Manami mayqanpis niqchu, chay imankunaqa paylapaqna kanqa nirqa. Tukuyninllapami niq tukuy imanllapaqashi tukuypaq kanqa nir. 33Chaynu katinmapis, Dyus pudirninwan yanapatin apustulkunaqa rimayaranllaparaq, Amitunchik Jesucristo imanumi wanushanmanta kawsamuran nir. Chaymi Tayta Dyusqa tukuyninta yanapatin shumaqta kawsaranllapa. 34Manami paykunamantaqa, mayqanlapis imakunata ministiqkunaqa karanllapachu. Chaqa achka pachayjun, mas wasiyjun ima kaqkunaqa, chay imankunata rantikur, qillayninllapataqa, 35apustulkunata quqllapa, paykunana ministiqkunataqa qutinllapa ima ministishanllapamatapis rantinanllapapaq. 36Karanmi Chipre shutiq pwiblumanta uk Levita, Jose' shutiq runa. Paytami apustulkunaqa niqllapapis Bernabe' (rimayninchikpi munan niyta "Kunsulakuq") nir. 37Paymi pachayjun kar, chay pachanta rantikur apustulkunata quran qillaytaqa.


text: 1Kriyiq masiykuna, kananqami nuqaqa munani yarpunaykillapapaq imanu washakanaykillapapaq nir yach'achishushayllapapaq. Chaqa Jesucristupi kriyir washakankillapa nir yach'achishutiyllapami, qamkunaqa kusala allita kriyiraykillapa. Chaynullami kanankaman allita kriyinkillapa. 2Chay puntata yach'achishushayllapapi kriyiraykillapa, chaynulla kanankaman allita kriyirllapami washakankillapa. Piru chay yach'achishushayllata dijar mana kriyir, ukkunapi kriyirqami mana washakankillapachu. Chaynu katinmi chay kriyishaykiqa yanqalla kasha kanqa. 3Nuqa yach'akushaytami puntataqa yach'achishurayllapa. Chaymi yach'achishurayllapa Jesucristumi uchanchikmanta washamanapaq wanuran nir, imanutaq Dyus nitin iskribikashakuna nin chaynulla. 4Chaqa Dyus nitin iskribikashakunapiqami nin, wanuchitinllapashi pamparanllapa. Chaymantashi kimsa diyamanta kawsamuran nir. 5Chaymi puntataqa Pedruman rikariran. Chaymantaraqmi rikariran chay dusi apustulninkunamanqa. 6Chaymantaqa rikariranpis kinyintusmanmatapis (500) mas kriyiq masinchikkunaman. Jesucristuta rikashakunaqami, wakinkunaqa wanushallapana. Piru yaqqa tukuyninmi kawsayanllaparaq. 7Chaymantaraqmi rikariran Santiaguman, chaynulla tukuy apustulkunamanpis. 8Tukuy chay wakinkunaman rikarir-raqmi, chaymantaraq nuqamanqa rikariran. Chaynu katinmi nuqaqa wakinkunamantaqa, uk wamra manaraq tyimpunpichu nasisha yupay kani. 9Chaynu kasha karmi nuqaqa wakin apustulkunamantaqa mana kwintachaypaqla kani. Chaynulla manami apustulpaq riqsimananllapalapaqmapis allinchu. Chaqa nuqaqami Dyuspaq mana allinta yarpur, kriyiqkunapa ikinpi puriq kani qischanaypaq. 10Chaynu kasha katiymapismi, Tayta Dyusqa kusalata munamar akramaran paypa rimananta yach'achikunaypaq. Chaymi chay llakipamashanqa manami yanqallachu kasha. Ashwanmi nuqaqa tukuy wakinkunamantaqa kusa masta yach'achikur trabajasha kani. Piru manami nuqalachu chaynuqa yach'achikusha kani, ashwanmi Tayta Dyus munar yanapamasha katin chaykunataqa rurasha kani. 11Chaymi ama yarpushunllapachu, nuqa, manaqachu chay wakin apustulkuna masta yach'achikusha nirqa. Ashwanmi kusala mas allinqa chay imanu washakanaykillapapaq yach'achishutiyllapa kriyishaykillapa chay. 12Piru nuqakunaqami yach'achikunillapa, Jesucristumi wanushanmantaqa kawsamuran nir. Chaynu yach'achikutiyllapaqa, ¿imapaqtaq qamkunamanta wakinkunaqa, wanushakunaqa mana kawsamunnachu ninllapa? 13Chaqa wanushakuna manana kawsamuyatinqa, Jesucristupis mana kawsamushachu kanman. 14Chaynu Jesucristo wanushanmanta mana kawsamusha katinqa, imanu washakanaykillapapaq nir yach'achishuyashayllapapis mana imalapaqpis sirbiyanqachu. Chaynu katinqa chay kriyishaykillapamapis yanqalla kar, mana sirbiyanqachu. 15Kay chaynu katinqa, nuqakunaqami Dyuspaqqa mana chiqap rimaqninkunachu kayashaqllapa. Chaqa nuqakunaqami yach'achikunillapa, Dyusmi Jesucristutaqa wanushanmanta kawsachimuran nir. Chaynu chiqapta mana wanuqkuna kawsamuyatinqa, Cristupis dijurqa mana kawsamushachu kanqa. 16Chaqa wanuqkuna mana kawsamuyatinqa, Jesucristupis manami kawsamushachu kanqa. 17Chaynu Jesucristo mana kawsamusha katinqa, Jesucristumi washamayanchikllapa nir kriyishaykillapapis, yanqalla kar mana sirbiyanqachu. Chaymi ashwan qamkunaqa uchayjunllaraq kawsayankillapa kanqa. 18Chaynulla, Jesucristupi kriyir washakashaq nir wanushakunamapis, mana washakashachu kar ashwan limpu chinqasha kanqallapa. 19Chaynulla nuqanchikkunapis, kay kawsayashanchiklapi Jesucristupi kriyirlami washakayanchik nir kriyisha, mana washamashaqa nuqanchikkunaqa kusala pinqaypaq kashunllapa. 20Piru chiqaptami Jesucristuqa kawsamusha. Chaymi payqa tukuymanta puntata wanushanmanta kawsamushanrayku, uk mallkipa punta puquynin yupay intrachimanchikllapa. 21Chaqa imanutaq uk runa uchakushanrayku tukuyla kay pachapiqa wanunallapapaq karan. Chaynullami Jesucristo allinta rurar uchanchikpaq wanur kawsamushanraykulami, michka wanusha karmapis, paypi kriyiqkunaqa maydiyaqa tukuyla kay pachapiqa kawsamunallapapaq nisha. 22Nishaykillapa: Imanutaq Ada'n uchakusharaykulami tukuyla wanunallapapaq karan. Chaynullami Jesucristo wanur kawsamushanraykula, qashan maydiyaqa tukuyla kawsamushunllapa. 23Piru Dyusmi kaynu kawsamunallapapaq niran: Puntataqami Jesucristo kawsamunanpaq niran. Chaymantaraqshi maydiya Jesucristo shamur, paypi kriyiqkunapa kwirpuntaqa kawsachimuyanqa nir. 24Chaymantami Jesucristuqa tukuy chay rikaypaq, chaynulla chay mana rikaypaq mantakuq dyablukunata, karguyjunkunata, chaynulla chay kusala puytiq kani niqkunata binsitinraqmi, kay pachaqa tukukanqa. Chaymanta chay tukuy imata binsisha karnami, Jesucristuqa Taytanchik Dyustaqa qunqa tukuy imata rikar mantananpaqqa. 25Chaqa Jesucristuqami mantakunqa tukuy chay ch'iqniqninkunata binsir limpu saruch'anankalaman. 26Chaynu tukuy imata binsishana karqami, tukukanantaqa binsir saruch'anqa chay wanuyta, amana maydiyapis wanunallapapaq. 27Chaqa Dyusmi Wamran Jesucristutaqa pudirta qur nisha tukuy mana allin kaqkunataqa saruch'ananpaqqa. Piru tukuy imata saruch'ananpaq nirqa, manami niyanchu Dyustapis Wamran Jesucristuqa saruch'ayanqa nirqa. Chaqa ashwan pay-ari chaynu tukuy imata Wamranqa saruch'ananpaqqa nisha. 28Chaymanta Jesucristo tukuy mana allin kaqkunata binsishana karqami, ashwan paylla Dyuspa Wamran karmapis chaymanta-pacha, Dyus nishankunata ruraq ch'urakanqa. Chaynami Dyusqa tukuy imatapis payna rikar mantanqa. 29Yach'anchikllapami wanushakunaqa maydiyaqa kawsamuyanqa nir. Chaqa mana wanushakuna kawsamuyatinqa, ¿imapaqtaq yanqallaqa wanushakunapa shutinpi shutikunllapaqa? 30Chaynulla Jesucristo wanushanmanta mana kawsamusha katinqa ¿imapaqtaq nuqakunaqa imuraspis paypaq yach'achikur ima qischakanillapaqa? 31Kriyiq masiyllapakuna, nuqataqami chay ch'iqnimaq runakuna imuraspis wanuchimananllapapaq yarpunllapa. Piru chaynu katinmapismi nuqaqa kusalata aligriyani, qamkuna imanumi Amitunchik Jesucristupi kriyishaykillapanulla kankillapa nir yach'ashayrayku. 32Nuqami E'feso pwiblupiqa kusala saqra mana allinkunata ruramanatinllapamapis kusalata shachinakusha kani. Piru chiqapta mana wanuqkuna kawsamuyatinqa, ¿imatataq ganasha kani chaynu shachinakurqa? Ashwan nishanllapanuqa dijarma ninayta: Unta mikushaq, upyashaq, chaqa allaqmantami wanuyani nir. Piru wanuqkunaqami chiqapta kawsamuyanllapa. 33Chay-ari amami ingañakankillapachu chay mana allinta rimaqkunamantaqa. Chaqa chay llullakur mana allinta rimaqkunawan pulla kashallapaqami das llullachir ima pantachimanchikllapa. 34Chayraykumi chay llullakuqkuna ama ingañashunanllapapaqqa rikch'akuq yupayna allinlata rurar, ama uchakunkillapanachu. Chaqa qamkunamanta wakinqami, Dyusta mana riqsishanrayku, paykunawan kar, kusala pinqaypaqta ingañakar ima kawsanllapa. 35Imanupiqach'i wakinkunaqa kaynu nir tapukunmanllapa: ¿Imanutaq wanushakunaqa kawsamuyanqa? ¿Imanu kwirpuyjuntaq kawsamuyanqa? nir. 36¡Kabal yarutaraq tapukunkillapaqa! ¿Manachu yach'ankillapa, imanutaq simillata tarpurmaqa wanunanpaq yupay pampanchik? nir. Chaynu pampashami chaymanta mushuqmanta ukmanna nasimun chay tarpukushanchikqa. 37Chaynumi triguta manaqa uk simillata tarpurpis, manami chay mallkipa tulluntachu tarpunchik. Ashwanmi uk simillitata tarpunchik winananpaqqa. 38Chaymantanami Dyusqa pay munashannu mayqannintapis winachin. Chaynu winachirmi, yurayjunpaqna tikran. Piru chaynu yurayjunpaq tikrarmapismi chay simillan karan chaynullata puquchinanpaq winachin. 39Manami kwirpunchikllapaqa tukuy imakunapa kwirpunwanqa chayllachu. Chaqa runakunaqami ukman kwirpuyjun kanchikllapa. Animalkunapismi ukman kwirpuyjun. Chaynulla pariq kurukunapis ukman kwirpuyjun. Piskadukunapismi ukman kwirpuyjun ima. 40Chaynullami syilupi kaqkunapa kwirpunwan, kay pachapi kawsaqkunapa kwirpunchikllapapis mana chayllachu. Chaqa syilupi kaqkunapa kwirpunqami kusala ukman shumaq, chaynulla kay pachapi kaqkunapa kwirpunchikllapapismi shumaq ima. 41Chaynullami rupaypa llipyayninqa, mana chayllachu killapa llipyayninwanqa. Chaynulla wakin qullarkunapa llipyayninqami, michka chaylla katinpis, mana chayllachu llipyayninqa wakin qullarkunawanqa. 42Chaynullami nuqanchikkunawanpis pasan. Chaymi kay kwirpunchik wanutin pampashaqa, limpu ismur allpapaq tikrakan. Piru kay kwirpunchik maydiya wanushanmanta kawsamurqami, tukuy tyimpupaqna kanqa. 43Chaynumi chay kwirpunchik wanurqa mana sirbiq katin, askwintalla kidan. Piru maydiya kawsamurqami, kusala shumaq allin imana kanqa. Chay wanur pampakaq kwirpunchikqami, kusa litala ima kasha. Piru maydiya kawsamurqami, kusala jwirtina kanqa. 44Kay kwirpunchikllapaqami, yanqa aychala kashanrayku wanur ima pampakananpaq kasha. Piru maydiya kawsamurqami, manana maydiyapis wanunqanachu. Chaqa imanutaq kay pachapi kawsananchik kasha, chaynullami tukuy tyimpupaqna Dyuswan, kawsananchikpis kanqa. 45Chaqa Dyus nitin iskribikashankunapimi kaynu nin: "Chay punta runa Adantaqami allpamanta rurar kawsachiran". Piru kanan Ada'n yupay Jesucristuqami, Dyusmanta kashanrayku ashwan tukuy tyimpupaq kawsayta qumanchikllapa. 46Piru, puntataqami kay kwirpunchikraq kan. Chaymantaraqmi Dyusqa qumanchik uk mushuq kwirputa tukuy tyimpu kawsanapaqqa. 47Chaymi imanutaq chay punta runamaqa allpamanta rurasha kar, kay pachapi kawsananpaq karan. Piru Jesucristuqami unaq syilumanta shamuran. 48Tukuyla kay pachapi kaqkunaqami, chay punta runa allpamanta rurakasha kaq chay yupay. Piru mayqanpis Jesucristupi kriyiqkunaqami, maydiyaqa syilumanta shamusha runa yupay kwirpuyjun kanqallapa. 49Chaynu katin-ari, kanan nuqanchikkunaqa chay punta runa allpamanta rurakasha yupay kanchikllapa. Piru maydiyaqami, unaq syilumanta shamusha Jesucristo yupay kwirpuyjunna kashunllapa. 50Kriyiq masiykuna kaytami willashunayanillapa: Tukuyla aychayjun, tulluyjunqa manami Dyus mantakuyashanmanqa yaykuyta puytinchikchu. Chaqa kwirpunchik dasla tukukaqqa, ¿imanunari chay tukuy tyimpu kawsaqpiqa kayta puytinqa? 51Piru nuqami chay mana yach'ayashaykillapata munani intrakanaykillapata. Chaymi nishaykillapa: Kriyiqkunaqa manami tukuyqa wanushunllapachu. Piru tukuylami kusa ukman kwirpuyjunpaq tikrakashunllapa. 52Dasla nawinchikta qipchirachir, manapis chapakuchiyasha yupaymi, chay tukukananta trumpitata waqachitinllapalami kriyiqkunaqa tukuyla ukman kwirpuyjunpaq tikrakashunllapa. Chaqa trumpita waqatinqami, tukuy kriyiqkuna wanushakunamapis kawsamunqallapa, qashanqa amana wanunanpaqnachu. Nataq nuqanchikkuna kawsaqkunaqami, uk kwirpuyjunpaq tikrakashunllapa. 53Chaqa chaynuqami kay kwirpunchik mana allinta ruraq karmapis, manana chaynunachu kanqa. Chaynulla kwirpunchik wanunanpaq kaqmapis, manami wanunanpaqnachu tikrakanqa. 54Chaynu kusala uchayjun kar, manana uchayjunpaq tikrakasha, chaynulla kwirpunchikmapis wanunanpaq kasha kar, mana wanunanpaq katinnaqami, kumplikanqa Dyus nitin iskribikashanpi kaynu nishanqa: "Dyusninchikmi binsinqa chay wanuyta, amana wanunallapapaq" nir. 55Chaynulla ninpis: ¡Runakunaqami manana wanunqanachu! ¡Chaynulla runakunaqami wanunanpaqqa mana manchakunqanachu! nir. 56Chaqa Moise's mantakushanta mana kasurmi uchakuranchikllapa. Chaymi chaynu uchakurlla wanunallapapaq karan. 57¡Piru Amitunchik Jesucristuraykumi Tayta Dyus uchanchikkunamanta llakipamarninchikllapa tukuy tyimpupaq kawsanallapapaq nisha! ¡Chaymi Dyusninchikta kusalata payji nishunllapa, tukuy tyimpupaq wanunallapamanta washamashanchikllaparayku! 58Chayrayku, munashay kriyiq masiykuna, chay kriyishaykillapanullami maydiyapis shachinakunkillapa, amana disanimakurchu. Ashwanmi Amitunchikpaq kusata yach'achikur trabajankillapa. Chaqa qamkunaqami yach'ankillapa payllapaq yach'achikurqa, manami yanqallachu yach'achikuyankillapa nir.


text: 1Cai cartahuan ñucanchi quiric pani Febe nishcata cangunama ricsichini. Paiga Cencrea nishca llactaibi tiyac quiriccunata yanapac huarmi man. 2Pai ashca quiriccunatas ñucatahuas yanapahuashcami. Canguna Diospa runagunata japishcacuinta paitaga Señor Jesucristota quiric ashcamanda japichi, chimanda pai ima minishtishcatas paima yanapaichi. 3Prisilata paihua cari Aquilondi saludapangui. Paigunami ñucahuan pariu Jesucristohuacta tarabanaura. 4Chasnallata ñucata quishpichingahua paigunami ñalla huañunaura. Chimanda mana ñucallachu pagrachu nini astahuan tucui mana-israel quiriccunahuas pagrachu niungunami. 5Paiguna huasibi tandaric quiriccunata saludapangui. Chasnallata ñuca llaquishca quiric huauqui Epenetota saludapangui. Acaya provinciaibi ñuca camachicpi paimi Cristotaga punda quirira. 6Cangunata yapa yanapac Mariatas saludapaichi. 7Ñáucahuan pariu carcelbi tapashca ailluguna Andrónicota Juniastas saludapaichi. Jesucristo japisha camachichun nisha cachashca runagunamanda cai ishcai (2) runa yapa ali manaun. Paiguna ñucamandas ñaupatami quirishcauna ara. 8Chasnallata ñuca llaquishca Ampliato Señor Jesusta quiric huauquita saludapaichi. 9Ñáucanchihuan pariu Cristomanda camachisha yanapac Urbanota, ñuca llaquishca amigo Estaquistas saludapaichi. 10Apelesta saludapaichi, paiga Jesucristomanda turmintachishca ashallata mana saquishcachu. Chasnallata tucui Aristobulohua huasibi tiyaccunatas saludapaichi. 11Ñáuca aillu Herodiondas, Narcisohua huasibi tiyac Jesucristota quiriccunatas saludapaichi. 12Señor Jesucristohuacta tarabac paniguna Trifenata, Trifósatas saludaichi, chasnallata llaquishca pani Pérsidatas. Paiga Señor Jesucristohuacta sinzhita tarabashcami. 13Señor Jesusta quirisha yapa alita rauc Rufota saludapaichi paihua mamatas. Paihua mamaga ñuca mamacuinta mashca. 14Chasnallata saludapaichi Asíncritota, Flegonteta, Hermesta, Patrobasta, Hermastas, chi shuc paigunahuan tiyauc quiric huauquigunatahuas. 15Filólogota Juliandi, Nereota paihua panindi, Olimpatas tucui paigunahuan tiyac quiriccunatahuas saludapaichi. 16Canguna quiricpura yapa llaquinacushcahuan saludanacuichi. Tucui caibi tiyac Cristota quiriccuna cangunama saluduta cachaungunami. 17Chicanda yachachiccunata riparaichi huauquiguna. Tugllaibi japi tucushcacuinta maican quiriccuna chi yachachishcata uyasha piñanacusha chican chican tucunaun. Chi yachachiccunaga ñucanchi cangunata ali shimita yachachishcata huaglichinata munaungunami. Chimanda cangunata nini ama paigunata uyangahua caillayaichichu. 18Paigunaga Señor Jesucristota mana yanapanaunzhu, astahuan paiguna quiquin aicha munashcatami raunguna. Llullasha gustu shimihuan yachachisha chara mana ali yachac runagunata pandachinaun. 19Cangunaga Diospa ali shimita pactachic accunataga tucuiguna yachaungunami, chiraicumi cangunamanda cushiyani. Imahuas sirtu aligunata canguna yapa yachachun nisha munani. Astahuanbas mana aligunatas canguna yachanataga mana munanichu. 20Cushi causaita cuc Diosca tucuibi Satanas supaita binsishami canguna chaqui ucuibi aitashcacuinta ñalla churangaraun. Ñáucanchi Señor Jesus cangunata yapa llaquisha yanapachun nisha mañasha tapuni. 21Ñáucahuan pariu Diospacpi tarabac runa Timoteo cangunama saluduta cachan, chasnallata ñuca ailluguna Lucio, Jasón, Sosípaterhuas cangunata saludanaunmi. 22Pablo rimashcata, ñuca Terciomi cai cartataga quillcauni. Ñáucahuas Señor Jesucristota quiric asha cangunata saludanimi. 23Gayohuas chasnallata cangunama saluduta cachan. Ñáuca Pabloga paihua huasibimi tiyauni, quiriccunahuas paihua huasibi tandarinaunmi. Cai llactaibi cullquita cuirac Erastohuas cangunata saludaunmi. Ñáucanchi quiric huauqui Cuartohuas cangunata saludaunmi. 24Cunanga Señor Jesucristo cangunata llaquisha yanapachun nishami Diosta mañasha tapuni. Chasna achun. 25Cangunata sinzhiyachinata ushac Diosta alabaichi. Jesucristo quishpichic man nisha ñuca yachachishcamanda cangunata sinzhiyachinmi. Chi yachachinaga ñaupa uras mana yachaushca shimichashca. 26Ñáaupa mana yachashca agllaita cunanga yachanalla man. Dios rimashcata ñaupa pasachic runaguna quillcashcaga cunan pagllaibi yachanalla acpi yachachirani tucui mana-israelgunahuas paita quirisha cadsungahua. Huiñai causac Diosmi ñucanchi chasna yachachingahua mandara. 27Diosca paillatami tucuita yachac an, chimandami paita Jesucristomanda huiñai alabashca tucuchun. Chasna achun. Chillata rimani. Pablo.